# Miljøgodkendelse

# af husdyrbruget

# Tågholm,

# Vesterdamsvej 4, 7330 Brande

## - efter § 11, stk. 2 i Lovbekendtgørelse af lov om miljøgodkendelse m.v. af husdyrbrug



Godkendelsesdato: 4. januar 2017





**Peter Gasbjerg**

**Sandfeldvej 55**

**7330 Brande**

## Afgørelse af ansøgning om miljøgodkendelse af husdyrbruget, Vesterdamvej 4, 7330 Brande

### **Ansøgning**

Ikast-Brande Kommune har den 27. september 2016 modtaget en ansøgning om miljøgodkendelse af husdyrbruget på Vesterdamsvej 4, 7330 Brande, matrikel nr. 12ac m.fl. Uhre By, Brande omhandlende følgende:

* Etablering af et dyrehold 195,5 DE[[1]](#footnote-1) i økologiske høns, svarende til en årlig produktion på:

- 33.228 årshøner

* Ændring i anlæg:

- etablering af:

- to tvillingestalde hver på ca.1.920 m²med volieresystem m. gødningsbånd inkl. fælles pakke –og kølerum (ca. 260 m2)

- to verandaer på hver ca. 950 m2

- to stålfodersiloer, ca. 10,05 meter høje og ca. 3 meter i diameter

- en samletank på ca. 50 m3

- befæstet areal på ca.445 m2

- nedrivning af: -tre ældre staldbygninger

Ikast-Brande Kommune har kontrolleret, at der er overensstemmelse mellem ansøgningen og kommunens registreringer, se efterfølgende*Baggrund for afgørelsen om miljøgodkendelse af husdyrbruget Vesterdamvej 4, 7330 Brande*.

### **Afgørelse om miljøgodkendelse**

Ikast-Brande Kommune godkender hermed den ansøgte ændring og udvidelse af dyreholdet som beskrevet ovenfor. Ikast-Brande Kommune godkender ligeledes etableringen af de ansøgte anlæg.

Der meddeles miljøgodkendelse omfattende bedriftens ansøgte produktionsanlæg samt besætning.

Afgørelsen om miljøgodkendelse er truffet på grundlag af ansøgningen – herunder af de beregningsmodeller, der indgår i IT-ansøgningssystemet på [www.husdyrgodkendelse.dk](http://www.husdyrgodkendelse.dk) . Modellernes beregningsgrundlag og normtal er dem, som lå til grund for ansøgningssystemet den 3. oktober 2016 - datoen for den sidste version af ansøgningen i IT-ansøgningssystemet. Derudover er afgørelsen truffet på baggrund af kommunens registreringer og vurderinger. Se i den forbindelse *Baggrund for afgørelsen om miljøgodkendelse af husdyrbruget Vesterdamvej 4, 7330 Brande*, med tilhørende bilag.

Miljøgodkendelsen meddeles i henhold til § 11, stk. 2 i *Husdyrgodkendelsesloven*[[2]](#footnote-2), samt reglerne i *Husdyrgodkendelsesbekendtgørelsen[[3]](#footnote-3).*

De endelige Vand- og Natura 2000-planer, der er vedtaget på baggrund af *Miljømålsloven*[[4]](#footnote-4) for planperioden frem til 2015, giver ikke anledning til ændringer i administrationsgrundlaget for afgørelser efter husdyrlovgivningen. Det aktuelle projekt er således som udgangspunkt vurderet ud fra de generelle beskyttelsesniveauer i bilag 3 i *Husdyrgodkendelsesbekendtgørelsen*.

Der gøres opmærksom på, at etablering af de nye anlæg ikke må igangsættes, før der er givet en byggetilladelse fra Ikast-Brande Kommune. I øvrigt gøres opmærksom på, at miljøgodkendelsen ikke fritager fra krav om eventuel tilladelse, godkendelse, dispensation eller lignende efter anden lovgivning og for andre bestemmelser.

### **Vilkår**

Miljøgodkendelsen meddeles under forudsætning af, at de generelle regler i den til enhver tid gældende *Husdyrgødningsbekendtgørelse[[5]](#footnote-5)* og øvrige til enhver tid gældende generelle regler overholdes – samt, at nedenstående supplerende vilkår overholdes:

1. **Generelle vilkår**
   1. Husdyrbruget skal drives i overensstemmelse med det, der er beskrevet i ansøgningen og i miljøgodkendelsen med tilhørende bilag.
   2. Eventuelle ændringer i ejerforhold – og/eller i hvem der er ansvarlig for husdyrbrugets drift – skal meddeles til Ikast-Brande Kommune.
   3. Der skal forefindes en til enhver tid opdateret beredskabsplan på husdyrbruget, som fortæller, hvornår og hvordan der skal reageres ved uheld, der kan medføre konsekvenser for det omgivende miljø. Planen skal være tilgængelig og synlig for ejendommens ansatte og andre, der arbejder på bedriften. Beredskabsplanen skal være udarbejdet senest et 1 måned efter stalden er taget i brug, og indeholde en målfast afløbsplan.
   4. Husdyrbruget skal på Ikast-Brande Kommunes forlangende fremvise dokumentation for størrelsen af den årlige husdyrproduktion, i form af f.eks. gødningsregnskaber, slagteriafregninger og/eller besætningslister.
   5. Al husdyrgødning fra staldene skal afsættes til et godkendt biogasanlæg.
   6. Ejendommen skal drives økologisk.
2. **Vilkår med hensyn til begrænsning af ammoniak- og lugtpåvirkning og fosfortab:**
   1. Skrabeanlæg i staldbygninger skal som minimum køre 3 gange pr. uge, jævn fordelt.
   2. Korrektionsfaktoren vedrørende protein i æglægningsfoderet må maks. være 0,95 beregnet ud fra følgende vilkårsligning:  
      ((Kg foder pr. årshøne × protein pct. i foder × 0,16) - (kg æg pr. årshøne × 1,81) - (kg tilvækst pr. årshøne × 2,88)) / 90,26.  
        
      ((44,5 kg pr. årshøne x 17,2 x 0,16) - (19,2 x 1,81) - (0,6 x 2,88)) / 90,26  
        
      *Korrektionsfaktoren beregnes ved at indsætte de talværdier, der er oplyst i ansøgningen og*

*normtal for 2015/2016, hvor ikke andet er oplyst, i formlen – det vil sige:*

|  |  |
| --- | --- |
| **Faktor** | **Værdi** |
| Kg foder pr. årshøne | 44,5 |
| Protein i procent i foder | 17,2 |
| Kg æg pr. årshøne | 19,2 |
| Kg tilvækst pr. årshøne | 0,6 |

*De enkelte værdier i beregningen er ikke bindende, men hvis en eller flere af værdierne ændres i*

*praksis skal beregningsresultatet for korrektionsfaktoren stadig maksimalt være 0,95.*

* 1. Korrektionsfaktoren vedrørende fosfor i æglægningsfoderet må maks. være 0,9 beregnet ud fra følgende vilkårsligning:  
     ((Kg foder pr. årshøne × fosfor pct. i foder) - (kg æg pr. årshøne × 0,2) - (kg tilvækst pr. årshøne × 0,67)) / 22,9.  
       
     ((44,5 kg pr. årshøne x 0,61) - (19,2 x 0,2) - (0,6 x 0,67))/ 22,9

|  |  |
| --- | --- |
| **Faktor** | **Værdi** |
| Kg foder pr. årshøne | 44,5 |
| Fosforprocent i foder | 0,56 |
| Kg æg pr. årshøne | 19,2 |
| Kg tilvækst pr. årshøne | 0,6 |

*De enkelte værdier i beregningen er ikke bindende, men hvis en eller flere af værdierne ændres i praksis skal beregningsresultatet for korrektionsfaktoren stadig maksimalt være 0,9.*

* 1. Husdyrbruget skal på Ikast-Brande Kommunes forlangende fremvise dokumentation for fodermængde pr. årshøne, protein procent i foder, fosfor procent i foder, kg tilvækst pr årshøne og producerede mængde æg.
  2. Husdyrbruget skal på Ikast-Brande Kommunes forlangende fremvise dokumentation for, at husdyrgødningen udmuges fra staldene minimum tre gange om ugen jf. vilkår 2.1. Dokumentationen kan være skriftlig registrering af gødningsbåndenes driftstid. Den nævnte dokumentation skal gemmes i minimum fem år.
  3. Opbevaring af husdyrgødning på ejendommen skal ske i en container eller tilsvarende, som lukkes og/eller overdækkes med presenning eller lignende straks efter udmugning. Containeren skal placeres på en plads med fast bund og afløb til opsamlingsbeholder.
  4. Husdyrbrugets interne færdselsarealer skal dagligt renholdes ved opsamling af eventuelt foder- og gødningsspild.
  5. Såfremt der efter Ikast-Brande Kommunes vurdering opstår væsentlige lugtgener, som vurderes at være væsentligt større end det, der kan forventes ifølge grundlaget for miljøvurderingen, kan Ikast-Brande Kommune meddele påbud om, at der skal udarbejdes og gennemføres et projekt med foranstaltninger, som minimerer generne.

1. **Vilkår med hensyn til skadedyr:**
   1. Der skal på ejendommen foretages en effektiv flue- og skadedyrsbekæmpelse. Såfremt der efter Ikast-Brande Kommunes vurdering opstår væsentlige gener for omgivelserne fra opformering af fluer eller skadedyr på husdyrbruget, kan Ikast-Brande Kommune meddele påbud om, at der skal udarbejdes og gennemføres et projekt med foranstaltninger svarende til de til enhver tid gældende retningslinier fra Statens Skadedyrslaboratorium.
2. **Vilkår med hensyn til begrænsning af støj:**
   1. Såfremt Ikast-Brande Kommune modtager klager over støj fra husdyrbruget med tilknyttede aktiviteter, og kommunen vurderer, at der er tale om væsentlige støjgener, skal der indsendes dokumentation for overholdelse af nedenstående støjkrav. Husdyrbrugets bidrag til det ækvivalente, korrigerede støjniveau må ikke overstige følgende værdier ved nabobeboelser:

|  |  |  |
| --- | --- | --- |
| Dag | Tidspunkt | Støjniveau |
| Mandag - fredag  Lørdag | kl. 7 - 18  kl. 7 - 14 | 55 dB(A)[[6]](#footnote-6) |
| Mandag - fredag  Lørdag  Søndag | kl. 18 - 22  kl. 14 - 22  kl. 7 - 22 | 45 dB(A) |
| Alle dage | kl. 22 - 7 | 40 dB(A) |

De anførte grænseværdier for støjbidraget regnes for overholdt, hvis de ikke overskrides af en måling eller beregning, der er midlet over en periode, som afhænger af tidspunktet på døgnet således:

For dagperioden, kl. 700 – 1800 alle dage, er måleperioden det mest støjbelastede tidsrum på 8 timer,

for aftenperioden, kl. 1800 – 2200 alle dage, er måleperioden den mest støjbelastede time, og

for natperioden, kl. 2200 – 700 alle dage, er måleperioden den mest støjbelastede halve time.

1. **Vilkår med hensyn til udbringningsarealer:**
   1. Kun de arealer som fremgår af kortbilag A, må benyttes som hønsegård (omdøbes marker vil eventuelle vilkår tilknyttet driften af arealerne stadig være knyttet til netop disse arealer, uanset marknummer).
2. **Øvrige vilkår:**
   1. Jord, foder, gødning og lignende, som tabes på offentlig vej i forbindelse med husdyrbrugets drift, skal samles op senest ved arbejdets afslutning eller ved den enkelte arbejdsdags afslutning, når arbejdet strækker sig over flere dage.
   2. Afledning af nedbør fra husdyrbrugets nyetablerede bygningstage og befæstede arealer skal ske via faskine og/eller en opsamlingsbeholder hvor i der skal monteres en vandbremse. Der skal søges om udledningstilladelse til vandet fra bygningstage.
   3. Der skal søges om tilladelse ved Ikast-Brande Kommune om etablering af nedsivningsanlæg til sanitært spildevand.
3. **Vilkår med hensyn til husdyrbrugets eventuelle ophør:**
   1. Ved eventuelt ophør af produktionen skal produktionsanlæg, husdyrgødnings- og foderopbevaringsanlæg tømmes og rengøres grundigt. Alt miljøfarligt affald skal bortskaffes for egen regning efter den til enhver tid gældende lovgivning.

### **Egenkontrol m.v.**

Der føres den lovpligtige logbog over gyllebeholdernes flydelag, og gyllebeholderne er omfattet af den lovpligtige beholderkontrol. Der udarbejdes mark- og gødningsplan samt gødningsregnskab efter gældende regler.

**Driftsforstyrrelser og uheld**

Driftsforstyrrelser og/eller uheld kan primært ske i forbindelse med håndtering af flydende husdyrgødning, sprøjtemidler, olie m.m., samt ved brud på emballage eller beholdere, som anvendes til opbevaring af disse stoffer. Alle uheld og driftsforstyrrelser, herunder eventuelt spild på udendørs arealer, der kan medføre forøget forurening eller indebære fare herfor, skal straks meddeles – ved større uheld, kontakt alarmcentralen (tlf.: 112), ved mindre uheld kontakt Ikast-Brande Kommune, Teknisk Område (tlf.: 99 60 40 00). Uden for normal arbejdstid kontaktes Teknisk Områdes Servicevagt (tlf.: 97 18 08 09).

**Grønt regnskab**

Såfremt der årligt udarbejdes et grønt regnskab for husdyrbruget, kan regnskabet danne baggrund for ændringer i husdyrbruget, der kan være med til at begrænse forbruget af energi, næringsstoffer, pesticider, vand m.m., samt til at minimere affaldsproduktionen.

**Energibesparelse**

Det kan anbefales, at husdyrbrugets ressourceforbrug med mellemrum vurderes af en energikonsulent, der kan synliggøre mulige besparelser på energiforbruget.

### **Anvendelse af bedste tilgængelige teknik – BAT[[7]](#footnote-7)**

Et husdyrbrug bør til stadighed søge at begrænse forureningen ved at indføre og gøre brug af den bedste tilgængelige teknik til at nedbringe eventuelle miljøpåvirkninger og gener fra stalde, husdyrgødningsopbevaringsanlæg m.m. Teknologier til begrænsning af ammoniakfordampning og lugtpåvirkning m.v. samt til bedre udnyttelse af næringsstofferne i husdyrgødning er i stadig udvikling.

Husdyrbruget på Vesterdamvej 4, 7330 Brande er ikke omfattet af IE-direktivet[[8]](#footnote-8).

I vedlagte *Baggrund for afgørelsen om miljøgodkendelse af husdyrbruget Vesterdamvej 4, 7330 Brande*, er der redegjort for husdyrbrugets management (godt landmandskab) og teknikker m.v. inden for områderne foder, staldindretning, vand- og energiforbrug samt opbevaring, behandling og udbringning af husdyrgødning.

Ikast-Brande Kommune vurderer på baggrund af det oplyste, at husdyrbruget samlet set ved overholdelse af de til enhver tid gældende generelle miljøregler for den pågældende type husdyrbrug og af de supplerende vilkår for miljøgodkendelsen vil anvende den bedste tilgængelige teknik med hensyn til, hvad der er praktisk og økonomisk muligt i branchen og i forhold til den miljøgevinst, der kan dokumenteres opnået ved brug af den pågældende teknik.

### **Miljøgodkendelsens gyldighed**

Den godkendte etablering af hønseholdet skal være udnyttet inden to år regnet fra den dato, hvor miljøgodkendelsen er meddelt. Godkendelsen anses for udnyttet ved iværksættelse af bygge- og anlægsarbejder - jævnfør § 33 i *Husdyrgodkendelsesloven*.

Hvis miljøgodkendelsen ikke udnyttes helt eller delvist i tre på hinanden følgende år, bortfalder den del af miljøgodkendelsen, som ikke har været udnyttet i de pågældende tre år. Det vil sige, at hvis dyreholdet ikke er oppe på fuld produktion inden fem år, regnet fra den dato, hvor miljøgodkendelsen er meddelt, bortfalder den del af produktionstilladelsen, som ikke er udnyttet.

Miljøgodkendelsen har en retsbeskyttelsesperiode på otte år, hvorefter den skal revurderes. Herefter revurderes miljøgodkendelsen som minimum hvert 10. år.

Miljøgodkendelsens vilkår skal overholdes fra den dato, hvor miljøgodkendelsen påbegyndes udnyttet, medmindre andet fremgår af de enkelte vilkår.

### **Kommunens samlede miljøvurdering og begrundelse for afgørelsen**

Ikast-Brande Kommune vurderer på baggrund af det oplyste:

* at ansøger træffer de nødvendige foranstaltninger til at forebygge og begrænse forureningen fra husdyrbruget og til at modvirke eventuelle skadelige virkninger på miljøet
* at husdyrbruget i øvrigt kan drives på stedet uden at påvirke omgivelserne på en måde, som er uforenelig med hensynet til omgivelserne

* at de kort- og langsigtede miljøpåvirkninger og den samlede miljøpåvirkning fra husdyrbrugets produktion vil begrænses til et acceptabelt niveau, når de til enhver tid gældende generelle miljøregler for den pågældende type husdyrbrug og de supplerende vilkår for miljøgodkendelsen overholdes
* at udvidelsen af husdyrbrugets produktion overordnet betragtet ikke nødvendigvis medfører en øget husdyrproduktion og en øget miljøpåvirkning i regionen, idet strukturudviklingen går mod færre men større bedrifter. Den kumulerede, regionale effekt af husdyrbrugets udvidelse og andre bedrifters udvidelser og deres øgede miljøpåvirkning vil formentlig samlet set – helt eller delvist – blive modvirket af en nedgang i husdyrproduktionen på andre bedrifter
* at husdyrbruget - under overholdelse af de til enhver tid gældende generelle miljøregler for den pågældende type husdyrbrug og af de supplerende vilkår for miljøgodkendelsen - vil anvende den bedste tilgængelige teknik
* at produktionen ikke vil medføre en væsentlig påvirkning af:

- nabobeboelser

- Natura 2000-områder[[9]](#footnote-9) og natur i øvrigt

- overfladevand

- grundvand

- landskabelige og kulturhistoriske værdier.

Ikast-Brande Kommunes afgørelse begrundes med ovenstående vurdering, og med at generelle afstandskrav samt de generelle beskyttelsesniveauer i bilag 3 i *Husdyrgodkendelsesbekendtgørelsen* overholdes. Se endvidere vedlagte *Baggrund for afgørelsen om miljøgodkendelse af husdyrbruget Vesterdamvej 4, 7330 Brande* med tilhørende bilag.

### **Offentliggørelse**

Ejere af nabobeboelser, beliggende inden for den vejledende konsekvenszone (ca. 356 meter), blev ved brev af 10. november 2016, orienteret om ansøgningen. Der er ikke inden forbindelse indkommet nogen bemærkninger.

Afgørelsen om miljøgodkendelse er truffet den 4. januar 2017, og offentliggøres på Ikast-Brande Kommunes hjemmeside [www.ikast-brande.dk/politik/hoeringer](http://www.ikast-brande.dk/politik/hoeringer) , den 4. januar 2017.

### **Klagevejledning**

Der kan efter kapitel 7 i *Husdyrgodkendelsesloven* klages over kommunens afgørelse. Klagefristen udløber fire uger efter offentliggørelsen - det vil sige **senest onsdag den 1. februar 2017**.

Natur- og Miljøklagenævnet kan bestemme, at klagen har opsættende virkning på udnyttelsen. Udnyttelse af godkendelsen i klageperioden, og mens eventuel klage behandles, sker derfor på eget ansvar. Dog gælder der, at såfremt projektet indeholder byggeri, som ikke ligger i tilknytning til det eksisterende, må godkendelsen ikke påbegyndes udnyttet i klageperioden, og såfremt afgørelsen påklages, **har** klagen opsættende virkning på udnyttelsen af godkendelsen.

Følgende kan klage:

Ansøger, miljøministeren, Sundhedsstyrelsen samt enhver, der må antages at have en individuel, væsentlig interesse i sagens udfald. Der kan desuden klages af visse organisationer, som angivet i §§ 85-87 i *Husdyrgodkendelsesloven*.

En eventuel klage behandles af Natur- og Miljøklagenævnet. Klager skal indsende sin klage via Klageportalen, som findes på [www.borger.dk](http://www.borger.dk) og [www.virk.dk](http://www.virk.dk). Klager skal i den forbindelse logge på – typisk ved brug af NEM-ID. Klagen sendes gennem Klageportalen til Ikast-Brande Kommune og anses for indgivet, når den er tilgængelig for kommunen i Klageportalen. Yderligere oplysninger om klagereglerne kan findes på Natur- og Miljøklagenævnets hjemmeside [www.nmkn.dk](http://www.nmkn.dk), hvorfra der også er link til Klageportalen.

Natur- og Miljøklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Eventuel fritagelse for brug af Klageportalen forudsætter, at klager indsender en begrundet anmodning herom til Ikast-Brande Kommune. Kommunen videresender herefter anmodningen til Natur- og Miljøklagenævnet, som træffer afgørelse om, hvorvidt anmodningen kan imødekommes.

Ved indsendelse af en klage skal klager indbetale et gebyr på 500 kr. (2012-niveau – beløbet indeksreguleres den 1. januar hvert år). Gebyret betales med betalingskort i Klageportalen.

Gebyret tilbagebetales, hvis:

1. Klagesagen fører til, at den påklagede afgørelse ændres eller ophæves
2. Klageren får helt eller delvist medhold i klagen
3. Klagen afvises som følge af overskredet klagefrist, manglende klageberettigelse eller fordi, klagen ikke er omfattet af Natur- og Miljøklagenævnets kompetence.

Det bemærkes, at hvis den eneste ændring af den påklagede afgørelse er forlængelse af frist for at efterkomme afgørelsen som følge af den tid, der er medgået til at behandle sagen i klagenævnet, tilbagebetales gebyret ikke.

Natur- og Miljøklagenævnet kan også beslutte at tilbagebetale klagegebyret, hvis klager har indledt forhandlinger med ansøger og/eller kommunen om projekttilpasninger, og disse forhandlinger fører til, at klager trækker sin klage tilbage, eller klager i øvrigt trækker sin klage tilbage, før Natur- og Miljøklagenævnet har truffet afgørelse i sagen. Gebyret tilbagebetales dog ikke, hvis nævnet vurderer, at der er forhold, der taler imod at tilbagebetale gebyret – for eksempel hvis klagen trækkes tilbage meget sent, herunder efter at klager har haft et afgørelsesudkast i partshøring.

Ifølge § 90 i *Husdyrgodkendelsesloven* kan afgørelsen desuden prøves ved domstolene. Et eventuelt sagsanlæg skal anlægges inden seks måneder efter, at afgørelsen er offentliggjort.

Med venlig hilsen

Jesper Hahn-Pedersen

chef for Bygge- og Miljøafdelingen / Kristine Bollerup

miljømedarbejder

**Bilag:**

Baggrund for afgørelsen om miljøgodkendelse af husdyrbruget Vesterdamsvej 4, 7330 Brande, inkl. bilag

**Kopi af udkast til afgørelse inkl. bilag sendt til:**

**Ansøger:** Peter Gasbjerg, Sandfeldvej 55, 7330 Brande

**Konsulent:** Jens Elvstrøm, Søhøjlandets Regnskabskontor, JE@shlrk.dk

**Kopi af afgørelsen inkl. bilag sendt til:**

Arbejderbevægelsens Erhvervsråd, Reventlowsgade 14, 1, 1651 København V – e-mail: [ae@ae.dk](mailto:ae@ae.dk)

Danmarks Naturfredningsforening, Masnedøgade 20, 2100 København Ø – e-mail: [dnikast-brande-sager@dn.dk](mailto:dn@dn.dk)

Danmarks Sportsfiskerforbund,

* Hovedkontor – e-mail: [post@sportsfiskerforbundet.dk](mailto:post@sportsfiskerforbundet.dk)
* Den centrale miljøafdeling, Worsaaesgade 1, 7100 Vejle – e-mail: [lbt@sportsfiskerforbundet.dk](mailto:lbt@sportsfiskerforbundet.dk)

Dansk Ornitologisk Forening, Vesterbrogade 140, 1620 København V – e-mail: [natur@dof.dk](mailto:natur@dof.dk)

Dansk Ornitologisk Forening, lokalafdeling – e-mail: [ikast-brande@dof.dk](mailto:ikast-brande@dof.dk)

Det Økologiske Råd, Blegdamsvej 4B, 2200 København N – e-mail: [husdyr@ecocouncil.dk](mailto:husdyr@ecocouncil.dk)

Ferskvandsfiskeriforeningen for Danmark v./ Formand Niels Barslund, Vormstrupvej 2, 7540 Haderup – e-mail: [nb@ferskvandsfiskeriforeningen.dk](mailto:nb@ferskvandsfiskeriforeningen.dk)

Forbrugerrådet, Fiolstræde 17, 1017 København K – e-mail: [fbr@fbr.dk](mailto:fbr@fbr.dk)

Sundhedsstyrelsen, Embedslægeinstitutionen Nord, Langelandvej 8, 8940 Randers SV – e-mail: [senord@sst.dk](mailto:senord@sst.dk)

Konsulent: Jens Elvstrøm, Søhøjlandets Regnskabskontor, JE@shlrk.dk

# Baggrund for

# afgørelsen om miljøgodkendelse af

# husdyrbruget Vesterdamsvej 4, 7330 Brande

# 

# Indholdsfortegnelse:

[1. Indledning 19](#_Toc406160895)

[1.1. Ikke-teknisk resumé 19](#_Toc406160896)

[1.2. Ansøger, ejerforhold og konsulentoplysning 19](#_Toc406160897)

[1.3. Lovgivningsmæssig baggrund 20](#_Toc406160898)

[2. Vurdering af miljøpåvirkning fra anlægget 20](#_Toc406160899)

[2.1. Anlæggets beliggenhed 20](#_Toc406160900)

[2.2. Anlæggets indretning 22](#_Toc406160901)

[2.3. Besætningssammensætning og staldtype 23](#_Toc406160902)

[2.4. Husdyrgødningsproduktion og opbevaringsanlæg 24](#_Toc406160903)

[2.5. Ammoniakemission fra stald og gødningsopbevaringslager 25](#_Toc406160904)

[2.5.1. Ammoniak og natur 26](#_Toc406160905)

[2.6. Lugtgener fra produktionsanlægget 28](#_Toc406160906)

[2.7. Ressourceforbrug og øvrige miljøpåvirkninger fra produktionsanlægget 30](#_Toc406160907)

[2.7.1. Vandforbrug 30](#_Toc406160908)

[2.7.2. Afledning af vand 30](#_Toc406160909)

[2.7.2.1. Sanitært spildevand 30](#_Toc406160910)

[2.7.2.2. Spildevand fra rengøring 30](#_Toc406160911)

[2.7.2.3. Tagvand 30](#_Toc406160912)

[2.7.2.4. Befæstede arealer 31](#_Toc406160913)

[2.7.3. Energiforbrug 31](#_Toc406160914)

[2.7.4. Foderstoffer 31](#_Toc406160915)

[2.7.5. Kemikalier m.v. 31](#_Toc406160916)

[2.7.6. Affald 31](#_Toc406160917)

[2.7.7. Skadedyr 32](#_Toc406160918)

[2.7.8. Støv 32](#_Toc406160919)

[2.7.9. Støj 32](#_Toc406160920)

[2.7.10. Lys 32](#_Toc406160921)

[2.7.11. Transporter til og fra anlægget 33](#_Toc406160922)

[3. Anvendelse af bedste tilgængelige teknik – BAT 33](#_Toc406160923)

[3.1. BAT i forhold til management: 35](#_Toc406160924)

[3.2. BAT i forhold til foder: 35](#_Toc406160925)

[3.3. BAT i forhold til staldindretning: 36](#_Toc406160926)

[3.4. BAT i forhold til vand- og energiforbrug: 36](#_Toc406160927)

[3.5. BAT i forhold til opbevaring og behandling af husdyrgødning: 37](#_Toc406160928)

[4. Vurdering af miljøpåvirkning fra udbringningsarealer 39](#_Toc406160929)

[4.1. Udbringningsarealernes beliggenhed 39](#_Toc406160930)

[4.2. Harmonikrav, tildeling af husdyrgødning og udbringningsmetode 40](#_Toc406160931)

[4.3. Forbrug af handelsgødning, kemikalier m.m. 41](#_Toc406160932)

[4.4. Lugt-, støv- og støjgener fra udbringningsarealer 41](#_Toc406160933)

[4.5. Grundvand 41](#_Toc406160934)

[4.6. Overfladevand 42](#_Toc406160935)

[4.6.1. Kvælstofudvaskning 45](#_Toc406160936)

[4.6.2. Fosforoverskud 48](#_Toc406160937)

[4.6.3. Gældende målsætninger 49](#_Toc406160938)

[4.7. Natur 51](#_Toc406160939)

[4.7.1. Beskyttede naturtyper 51](#_Toc406160940)

[4.7.2. Natura 2000-områder 52](#_Toc406160941)

[4.7.3. Plante- og dyrearter med særligt strenge beskyttelseskrav (Bilag IV-arter) 53](#_Toc406160942)

[5. Anvendelse af bedste tilgængelige teknik – BAT i forhold til udbringning af husdyrgødning 54](#_Toc406160943)

[5.1. BAT i forhold til udbringning af husdyrgødning 54](#_Toc406160944)

[6. Landskabelige og kulturhistoriske værdier 55](#_Toc406160945)

[6.1. Landskabelige værdier 55](#_Toc406160946)

[6.2. Kulturhistoriske værdier 57](#_Toc406160947)

[7. Bilagsfortegnelse 58](#_Toc406160948)

# 1. Indledning

## 1.1. Ikke-teknisk resumé

Ansøger -Peter Gasbjerg, Sandfeldvej 55, 7330 Brande søger om at etablere en hønse besætningen på 33.228 årshøner, svarende til 195,5 i dyreenheder (DE).

Der søges om etablering af: - to tvillingestalde hver på ca. 1.920 m²med volieresystem m. gødningsbånd

og fælles pakke– og kølerum (ca. 260 m2)

- to verandaer på hver 950 m2

- to stålfodersiloer på ca. 10,05 meter (ca. 3 meter i diameter)

- en samletank på 50 m3

- befæstet areal på 445 m2

- nedrivning af tre ældre staldbygninger

Ikast-Brande Kommune skal i henhold til blandt andet *Husdyrgodkendelsesloven* vurdere om den ansøgte etablering og fremtidige drift kan gennemføres uden væsentlige virkninger på miljøet. Det er vurderet, at etableringen kan gennemføres, hvorfor denne miljøgodkendelse meddeles. Godkendelsen beskriver kommunens grundlag og vurderinger samt de vilkår, som kommunen har stillet til etableringen og den fremtidige drift.

Bygninger med besætning samt anlæg til opbevaring af foder og husdyrgødning er vurderet i forhold til blandt andet:

* ammoniakfordampning, lugt, lys, støj og støv fra stalde og opbevaringsanlæg
* opbevaring og bortskaffelse af blandt andet affald og kemikalier
* forbrug af vand, energi og hjælpestoffer
* anvendelse af bedste tilgængelige teknik (BAT)
* landskab.

Arealer til udbringning af husdyrgødning er vurderet i forhold til blandt andet:

* grundvand
* overfladevand
* naturområder.

Miljøgodkendelsen af husdyrbruget, Tågholm, Vesterdamsvej 4, 7330 Brande, regulerer driften i otte år, hvorefter godkendelsen skal revurderes på baggrund af de erfaringer, der har været med driften, og den udvikling, der har været i metoder til reduktion af miljøpåvirkningen.

## 1.2. Ansøger, ejerforhold og konsulentoplysning

**Anlægget:**

Adresse: Vesterdamsvej 4, 7330 Brande

Ejendomsnummer: 7560006077

Matrikelnummer: 12l, m.fl. Uhre By, Brande

CVR-nummer: 13356149

P-nummer: 1002862194

CHR-nummer: \_

**Ansøger/ejer/driftsherre:**

Navn: Peter Gasbjerg

Adresse: Sandfeldvej 55, 7330 Brande

Telefonnummer: 97183044

Mobilnummer: 40313231

E-mail: pg@sandfeldhojgaard.dk

**Konsulent:**

Navn: Jens Elvstrøm, Søhøjlandets Regnskabskontor

Adresse: Nørreskov Bakke 28, 8600 Silkeborg

Telefonnummer: 8682 1666

Mobilnummer: 4028 5535

E-mail: JE@shlrk.dk

## 1.3. Lovgivningsmæssig baggrund

Når et husdyrbrug af den aktuelle type ønskes etableret, udvidet eller ændret op til 250 DE, skal anlægget med tilhørende udbringningsarealer til den producerede husdyrgødning vurderes i henhold til § 11 i *Husdyrgodkendelsesloven*. Denne miljøgodkendelse er således udarbejdet efter *Husdyrgodkendelsesloven*, hvori EU's VVM-direktiv[[10]](#footnote-10) og IE-direktiv[[11]](#footnote-11) er indarbejdet.

I miljøgodkendelsen er der redegjort for konsekvenserne af at etablering husdyrholdet på bedriften, og for påvirkningen af miljøet i bred forstand. Bedriften har ikke biaktiviteter, der i sig selv er omfattet af IE-direktivet.

# 2. Vurdering af miljøpåvirkning fra anlægget

## 2.1. Anlæggets beliggenhed

Ejendommens eksisterende og planlagte produktionsanlæg ligger samlet på adressen Vesterdamsvej 4, 7330 Brande

Det samlede produktionsanlæg ligger ca. 4,5 km sydvest for byzonen til Brande og ca. 7,2 km. sydvest for nærmeste sommerhusområde og ca. 1 km syd for nærmeste samlede bebyggelse (Uhre). Afstanden fra det nærmeste staldhjørne til nærmeste nabobeboelse er ca. 353 meter i sydlig retning, mens nærmeste nabobeboelse uden landbrugspligt er ca. 730 meter i nordlig retning.

**Faktaboks**

Jævnfør § 20 i *Husdyrgodkendelsesloven* skal kommunen sikre sig, at risikoen for forurening eller væsentlige gener for omgivelserne begrænses, hvis et anlæg ligger mindre end 300 meter fra:

- en beboelsesbygning på en ejendom uden landbrugspligt, der ligger i en samlet bebyggelse[[12]](#footnote-12) i landzone, og som har en anden ejer end driftsherren

- et eksisterende eller ifølge kommuneplanens rammedel fremtidigt byzone- eller sommerhusområde

- et område i landzone, der i lokalplan er udlagt til boligformål, blandet bolig og erhverv eller til offentlige formål med henblik på beboelse, institutioner, rekreative formål og lign.

Derudover gælder en række generelle afstandskrav - se tabel 1:

**Tabel 1.** Generelle afstandskrav - jævnfør §§ 6 og 8 i *Husdyrgodkendelsesloven* – samt aktuelle afstande fra husdyrproduktionsanlægget

|  |  |  |
| --- | --- | --- |
|  | **Generelle afstandskrav, m** | **Aktuel afstand** |
| Ikke-almene vandforsyningsanlæg | 25 | > 50 |
| Almene vandforsyningsanlæg | 50 | >50 |
| Vandløb (herunder dræn) og søer | 15 (100[[13]](#footnote-13)) | 122 m |
| Offentlig vej og privat fællesvej | 15 | > 15 m |
| Levnedsmiddelvirksomhed | 25 | > 25 m |
| Beboelse på samme ejendom | 15 | >15 m |
| Naboskel | 30 | 125 m |
| Eksisterende eller ifølge kommuneplanens rammedel fremtidigt byzone- eller sommerhusområde | 50 | > 50 |
| Område i landzone, der i lokalplan er udlagt til boligformål, blandet bolig og erhvervsformål eller til offentlige formål med henblik på beboelse, institutioner, rekreative formål og lign. | 50 | > 50 |
| Nabobeboelse, Vesterdamsvej 7, 7330 Brande | 50 | > 50 |

***Ikast-Brande Kommune konstaterer:***

* at det samlede produktionsanlæg vil ligge mere end 300 meter fra:

- en beboelsesbygning på en ejendom uden landbrugspligt, der ligger i en samlet bebyggelse i landzone, og som har en anden ejer end driftsherren

- et eksisterende eller ifølge kommuneplanens rammedel fremtidigt byzone- eller sommerhusområde

- et område i landzone, der i lokalplan er udlagt til boligformål, blandet bolig og erhverv eller til offentlige formål med henblik på beboelse, institutioner, rekreative formål og lignende

* at de generelle afstandskrav, som nævnt i tabel, 1 er overholdt

***Ikast-Brande Kommune vurderer:***

* at risikoen for forurening eller væsentlige gener for omgivelserne fra anlægget begrænses, når de til enhver tid gældende generelle miljøregler for den pågældende type husdyrbrug samt de supplerende vilkår for miljøgodkendelsen overholdes
* at der kan dispenseres fra afstanden til levnedsmiddelsvirksomhed, da der er tale om ejendommens eget ægpakkeri, der er en del af ejendommens drift med æglæggende høns, og dyreholdet på den måde ikke udgør nogen sundheds risiko.
* at overholdelsen af de øvrige generelle afstandskrav – i kombination med overholdelse af de til enhver tid gældende generelle miljøregler for den pågældende type husdyrbrug og af de opstillede vilkår for miljøgodkendelsen – vil sikre de pågældende vandforsyningsanlæg, vandløb m.m. samt boligområder m.v. tilstrækkeligt mod væsentlige gener eller forurening fra husdyrbrugets anlæg. Se desuden kommunens vurdering i afsnit 2.5. Ammoniakfordampning fra stald og gødningsopbevaringslager og 2.6. Lugtgener fra produktionsanlægget.

## 2.2. Anlæggets indretning

***Ansøgers oplysninger***

Det eksisterende byggeri på Vesterdamvej 4, 7330 Brande består i dag ud over stuehus og garage af tre længer. Den gamle svinestald og Maskinhuset/laget bevares, resten af bygningerne nedrives, så pladsen kan bruges til vendeplads for bl.a. lastbiler. Den gamle svinestald og Maskinhuset vil fremover blive anvendt til lager. Dertil findes også en nedgravet opsamlingsbeholder på ca. 50 m3.

Det planlagte byggeri på husdyrbruget opføres, nord for det eksisterende byggeri og indrettes i overensstemmelse med bestemmelserne i *Husdyrgødningsbekendtgørelsen* og i den generelle byggelovgivning i øvrigt.

En oversigt af anlæg m.m. fremgår af tabel 2 og 3.

**Tabel 2.** Oversigt over bygninger

|  |  |  |  |  |
| --- | --- | --- | --- | --- |
| **Bygning nr. jf. kortbilag**  **A** | **Anvendelse** | **Størrelse i m2** | **Gulvprofil/indretning** | **Antal stipladser** |
| 1 | Stald | Ca. 1.920 | Gødningsbånd | 18.000 |
| 2 | Stald | Ca. 1.920 | Gødningsbånd | 18.000 |
| 3 | Pakke/kølerum/forrum | Ca. 260 | Fast gulv med afløb til eksisterende samletank | - |
| 4 | Garage værksted | - |  | - |
| 5 | Gl. svinestald/lade | - |  |  |
| 6 | Stuehus og garage | - |  |  |
| 7 | Nedrives | - |  |  |

**Tabel 3.** Oversigt over opbevaringsanlæg og befæstede pladser der anvendes fremover

|  |  |  |  |  |  |
| --- | --- | --- | --- | --- | --- |
| **Anlæg** | **Byggeår** | **m2 /m3** | **Afløb til** | **Seneste 10 års beholderkontrol[[14]](#footnote-14)** | **Overdækning** |
| Container |  |  | - | - | Presenning |
| Samletank |  | 50 m3 | - | - | Låg |
| Arealer for enderne af staldene | 2017 | 445 | For 70 m2 af arealet er der afløb til samletank | - | - |

I hver ende af hønsehuset etableres der befæstede arealer. I nordenden af staldene stilles der, på det befæstede areal, en container til opsamling af husdyrgødningen. Der er afløb til samletank fra ca. 70 m2 af pladsen.

Ved de nye stalde opføres 2 stk. WEFA matgalvaniserede stålfodersiloer til hver 18 tons foder, 10,05 m højde og ca. 3 m i diameter.

## 2.3. Besætningssammensætning og staldtype

***Ansøgers oplysninger***

Besætningssammensætningen, fordelt på staldtype samt husdyrbrugets årlige produktion ved den nuværende og den ansøgte drift, fremgår af tabel 4.

**Tabel 4.** Besætningssammensætning, staldtype og årlig produktion i nudrift og ansøgt drift

|  |  |  |  |  |  |
| --- | --- | --- | --- | --- | --- |
| **Husdyrtype, mdr./ vægtklasse** | **Stald- og gulvtype\*** | **Nudrift** | | **Ansøgt** | |
| **Antal** | **DE** | **Antal** | **DE** |
| Årshøner | Voliere med gødningsbånd, økologiske høns, udegående | 0 | 0 | 33.228 | 195,5 |
| **I alt** |  | - | - | **33.228** | **195,5** |

\* jævnfør ansøgningssystemet på [www.husdyrgodkendelse.dk](http://www.husdyrgodkendelse.dk)

Hønsehusene indrettes med i alt 12 adskilte sektioner, hvori hønsene er fritgående, samt med gødningsbånd. Hver sektion i hønsehuset er indrettet i etager, hvor hønsene kan sidde eller ligge på rede. Det faste gulv på verandaerne fungerer som skrabeareal med strøelse. Gødningsbåndet som kører under rederne vil føre husdyrgødning fra hønsene til den nordligste ende af hønsehuset til lukket lagring.

På den ene side af hver stald i tvillingestaldanlægget etableres der en veranda, som er en overdækket fast konstruktion med åbne sider. Hønsene lukkes fra hønsehusene til verandaen gennem udgangshuller som kan åbnes manuelt eller automatisk. Fra verandaen vil hønsene få mulighed for fri adgang til udeareal.

Antallet af årshøner er beregnet som ”worst case scenario”, hvor man har taget udgangspunkt i den forventede maksimale gennemsnitlige belægning beregnet således: (((Stk. høner x produktionstid i uger) / (produktionstid i uger + tomgangstid i uger)) x ½ dødelighed (1-((1-total dødelighed i pct. som decimaltal)/2))). I dette tilfælde er beregnet ud fra forudsætningerne, at 1 stiplads = 1 dyr, dvs: 36.000 stk. høner; Produktionstid: 60 uger; Tomgang: 1 uge; Total dødelighed: 6 %.

Produktion af æg på ejendommen foregår efter alt ind – alt ud princippet. En æglæggende høne starter sit liv som daggammel kylling. Kyllingen går i opdrætsstalden i 16-18 uger, indtil den er udvokset, klar til at kønsmodne og lægge æg. Kort før æglægningen starter, flyttes hønniken til ægproduktionsanlægget. En høne i et økologisk æglæggersystem kan producere æg i ca. 60 uger og holdes i denne periode i æglæggerstalden. Hønen har dermed udført sin mission, når den er 78 uger gammel. Den ender typisk herefter som foder til mink eller lignende. Det sker typisk ved aflivning og forarbejdning i et mobilt anlæg på ejendommen. Alternativet til aflivning er afsætning af hønsene til slagteri, hvilket dog ikke har været muligt i en årrække.

***Kommunen vurderer***

For et husdyrbrug kan der være en vis variation i den årlige produktion og i fordelingen af de enkelte dyretyper hen over året. Miljøpåvirkningen er forskellig fra dyretype til dyretype og fra staldtype til staldtype, hvorfor miljøvurderingen afhænger af dyresammensætning og fordeling på staldtype. Ikast-Brande Kommunes vurdering er foretaget ud fra en besætning med en årlig produktion, som angivet i tabel 4, på **maksimalt 195,5 DE** med den aktuelle beregningsmetode.

Det forudsættes, at den årlige produktion:

* ikke overstiger 195,5 DE[[15]](#footnote-15)
* sker jævnt fordelt over året

## 2.4. Husdyrgødningsproduktion og opbevaringsanlæg

***Ansøgers oplysninger***

Den projekterede husdyrproduktion med de pågældende staldtyper giver ifølge beregningen i IT-ansøgningssystemet på [www.husdyrgodkendelse.dk](http://www.husdyrgodkendelse.dk) anledning til en samlet årlig husdyrgødningsproduktion med et indhold af kvælstof (N) og fosfor (P) på i alt ca.: 22.154 kg N og 7.873 kg P.

Ejendommen afsætter årligt hønsemøg med et indhold af kvælstof (N) og fosfor (P) på i alt ca.: 20.303 kg N og 6.300 kg P, svarende til 179,2 DE i høns. Således har den tilbageværende husdyrgødningsproduktion, der afsættes i hønsegården, et indhold af kvælstof (N) og fosfor (P) på i alt ca.: 1.850 kg N og 572 kg P, svarende til 16,3 DE.

Husdyrbrugets opbevaringsanlæg og de enkelte anlægs kapacitet fremgår af tabel 3, og husdyrproduktionens tilførsel til anlæggene er opgjort i tabel 5:

**Tabel 5.** Tilførsel til opbevaringsanlæg

|  |  |  |
| --- | --- | --- |
| **Tilførsel** | **m3 /år** | **Opbevaringskapacitet, mdr.** |
| Dybstrøelse og hønsemøg | 1020 | - |
| Rengøring | 116 | Under 6 mdr. |

Gødningsproduktionen fra den ansøgte besætning på 195,5 DE er beregnet til 1.020 m³ dybstrøelse og fast møg årligt.

Husdyrgødningen lægges i en container, der køres til biogasanlæg, når den er fuld.

Gødningsbåndet kører tre gange pr. uge.

Vaskevand og vand fra container pladsen ledes til en samletank på 50 m2, som tømmes efter behov.

***Kommunen vurderer***

Ifølge *Husdyrgødningsbekendtgørelsen* vil en opbevaringskapacitet svarende til mindst ni måneders produktion normalt være tilstrækkelig til, at udbringningen og gødningsanvendelsen kan ske i overensstemmelse med de generelle miljøregler.

Ikast-Brande Kommune vurderer samlet set på baggrund af det oplyste:

* at opbevaring af husdyrbrugets husdyrgødning vil ske på en måde, som er i overensstemmelse med de generelle miljøregler
* at overholdelsen af de generelle miljøregler og af de øvrige opstillede vilkår for miljøgodkendelsen vil medvirke til at begrænse den mulige påvirkning af det omgivne miljø fra opbevaringsanlæggene.

## 2.5. Ammoniakemission fra stald og gødningsopbevaringslager

***Ansøgers oplysninger***

Husdyrbruget opfylder det generelle reduktionskrav på 27,5 % med hensyn til ammoniakemission (fordampning) i forhold til det pågældende referencestaldsystem - jævnfør bilag 3 i *Husdyrgodkendelsesbekendtgørelsen*.

Det generelle ammoniak-reduktionskrav opfyldes blandt andet ved:

* gødningsbånd der tømmes tre gange pr. uge
* gødning opbevares i lukket container, med løbende afsætning til biogasanlæg

Af tabel 6 fremgår størrelsen af den samlede ammoniakemission i nudrift og ansøgt drift fra stald og gødningsopbevaringslager, som den er beregnet med beregningsmodellen i IT-ansøgningssystemet på [www.husdyrgodkendelse.dk](http://www.husdyrgodkendelse.dk) .

**Tabel 6.** Ammoniakemission fra stald og gødningsopbevaringslager, omregnet til kg kvælstof (N) pr. år, ansøgt drift

|  |  |
| --- | --- |
| **Ammoniakemission** | **Kg kvælstof (N) pr. år** |
| Nudrift | ca. 0 kg N/år |
| Ansøgt drift | ca. 3.278 kg N/år |
| **Mer-emission, som følge af udvidelsen:** | **ca. 3.278 kg N/år** |

### **2.5.1. Ammoniak og natur**

**Faktaboks**

Hovedparten af ammoniakdepositionen (kvælstofnedfald) fra et husdyrbrug vil - afhængigt af flere forhold - på et tidspunkt blive afsat i landskabet i større eller mindre afstand fra kilden. Størstedelen af den ammoniakdeposition, som direkte kan henføres til et husdyrbrug, vil formentlig ske i terrænet inden for ca. 1 kilometers afstand fra produktionsanlægget. Ammoniakdeposition er som regel til ugunst for opretholdelse af de naturtyper, der kun har brug for en begrænset næringsstofmængde for at kunne trives. Kommunen er forpligtiget til, at vurdere ammoniakdepositionen i forhold til omkringliggende natur.

I henhold til § 7 i *Husdyrgodkendelsesloven* er etablering, udvidelse og ændring af anlæg på husdyrbrug, der er eller derved bliver større end 15 dyreenheder, ikke tilladt, hvis stald eller gødningsopbevaringsanlæg ligger i en afstand på mindre end ti meter til, eller helt eller delvis inden for, nærmere bestemte ammoniakfølsomme naturtyper beliggende **inden for** internationale naturbeskyttelsesområder (Natura 2000-områder) eller nærmere bestemte ammoniakfølsomme naturtyper beliggende **uden for** internationale beskyttelsesområder.

Jævnfør *Husdyrgodkendelsesbekendtgørelsens* bilag 3, inddeles naturtyperne, omfattet af *Husdyrgodkendelseslovens* § 7 og § 27, i tre kategorier:

**Kategori 1-natur.** Naturområder beliggende **inden for** internationale naturbeskyttelsesområder, som indgår i udpegningsgrundlaget for området og er kortlagt af Naturstyrelsen.

**Kategori 2-natur.** Visse naturområder beliggende **uden for** internationale naturbeskyttelsesområder. Det drejer sig om naturtyperne: højmoser, lobeliesøer samt heder større end ti ha, som er omfattet af *Naturbeskyttelseslovens[[16]](#footnote-16)* § 3, og overdrev større end 2,5 ha, som er omfattet af *Naturbeskyttelseslovens* § 3.

**Kategori 3-natur.** Ammoniakfølsomme naturtyper, som ikke er omfattet af kategori 1- og 2-natur: heder, moser og overdrev, som er beskyttet efter *Naturbeskyttelseslovens* § 3, og ammoniakfølsomme skove, der er beliggende **uden for** de internationale naturbeskyttelsesområder.

Der er fastsat forskellige beskyttelseskrav i forhold til de forskellige naturkategorier. Den tilladte maksimale **total**deposition fra et husdyrbrug til kategori 1-natur er afhængig af antallet af husdyrbrug i nærheden (antallet af andre husdyrbrug i området er defineret efter nærmere regler om vurdering af kumulation). Hvis der ikke er andre husdyrbrug, må der fra husdyrbruget, der søger om en miljøgodkendelse, som hovedregel højst være en **total**deposition på 0,7 kg N pr. ha pr. år. Er der ét husdyrbrug udover husdyrbruget, der søger, falder den højst tilladelige **total**deposition til 0,4 kg N pr. ha pr. år, og endelig, hvis der er mere end ét husdyrbrug udover husdyrbruget der søger, må **total**depositionen fra husdyrbruget, der søger om en miljøgodkendelse, maksimalt være 0,2 kg N pr. ha pr år.

Den maksimale tilladte **total**deposition til kategori 2-natur er 1,0 kg N pr. ha pr. år, mens kommunen i forhold til kategori 3-natur efter nærmere kriterier skal foretage en konkret vurdering af, om der er tale om særlige regionale eller lokale naturinteresser og af, om der skal stilles krav til den maksimal **mer**deposition. Kravet må dog ikke være under en maksimal merdeposition på 1,0 kg N pr. ha pr. år.

Nærmeste kategori 1-natur er Mose ved Karstoft Å Habitatområde nr. 63, som ligger ca. 4,4 km syd for anlægget. Der er er beregnet en mer- og en total disposition på 0,0 kg N pr. år, som følge af etableringen af dyreholdet.

Nærmeste kategori 2-natur er en hede, der ligger 3,0 km syd for ejendommen og modtager 0,0 kg N pr. ha år.

Nærmeste kategori 3-natur er en mose, der ligger 390 meter syd for staldene. Mosen modtager 0,2 kg N pr. ha pr. år som følge af udvidelsen.

§ 3 naturområderne fremgår af kortbilag C.

***Kommunens samlede vurdering i forhold til ammoniakemission fra anlægget***

Det generelle ammoniakreduktionskrav, som fremgår af *Husdyrgodkendelsesbekendtgørelsen (bilag 3)*, er ifølge ansøgningen med de tilhørende beregninger overholdt.

**Faktaboks**

Overholdelsen af det generelle ammoniakreduktionskrav og det generelle beskyttelsesniveau beskytter - ifølge intentionerne bag *Husdyrgodkendelsesloven* – som udgangspunkt de kvælstoffølsomme naturtyper tilstrækkeligt mod kvælstofpåvirkning fra husdyrbrugs produktionsanlæg.

Ikast-Brande Kommune vurderer i det konkrete tilfælde, og på baggrund af de beregninger, der er foretaget, at tålegrænserne ikke overskrides, og at de naturarealer, som ligger i nærområdet omkring produktionsanlægget, ikke er så kvælstoffølsomme, at der helt undtagelsesvist skal stilles yderligere vilkår for at beskytte de pågældende naturområder tilstrækkeligt mod kvælstofpåvirkning fra produktionsanlægget.

Kravet til ammoniakdeposition fra stald og lager skal ikke, i det konkrete tilfælde, skærpes af hensyn til den kumulative effekt fra andre husdyrbrug.

Den reelle ammoniakdeposition fra husdyrbrugets anlæg vil afhænge af flere forhold, men ammoniakdepositionen vil især kunne minimeres ved grundig og hyppig rengøring af de overflader, som husdyrgødningen afsættes på i staldene. Kommunen vurderer samlet set på baggrund af det oplyste:

* at husdyrbruget – ved overholdelse af de til enhver tid gældende generelle miljøregler og af de øvrige opstillede vilkår for miljøgodkendelsen – drives således, at påvirkningen på omgivelserne med luftbåret kvælstof fra produktionsanlægget minimeres
* at ammoniakemissionen (fordampningen) fra produktionsanlægget i sig selv ikke vil medføre en væsentlig påvirkning af de omkringliggende naturområder.

## 

## 2.6. Lugtgener fra produktionsanlægget

***Ansøgers oplysninger***

Den primære kilde til lugt fra husdyrbrugets anlæg er fra staldene. Afhængigt af vejrforholdene kan der forekomme lugtgener fra staldene. Den primære lugt afgivelser er i forbindelse med udmugning.

Tabel 7 viser de beregnede geneafstande med hensyn til lugt fra staldene efter projektets gennemførelse, som er fremkommet ved brug af de beregningsmodeller, der indgår i IT-ansøgningssystemet på [www.husdyrgodkendelse.dk](http://www.husdyrgodkendelse.dk) .

**Tabel 7.** Lugtgeneafstande fra staldene efter projektets gennemførelse

|  |  |  |
| --- | --- | --- |
| Områdetype | Lugtgeneafstand, ansøgt drift, m | Faktisk afstand fra staldanlægget, m |
| Byzone | 285,74 | Ca. 4.500 |
| Samlet bebyggelse | 160,63 | Ca. 1.000 |
| Enkeltbolig[[17]](#footnote-17) | 90,36 | 730 |

***Kommunen vurderer***

**Faktaboks**

I *Husdyrgodkendelsesbekendtgørelsen (bilag 3)* er der fastsat en række lugtgenekriterier i forhold til de tre områdetyper: byzone, samlet bebyggelse og enkeltbolig på henholdsvis 5, 7 og 15 OUE[[18]](#footnote-18) pr. m3 luft. Lugtgenekriterierne kan betragtes som den maksimale, miljømæssigt acceptable lugtgenebelastning fra en given kilde ved den pågældende områdetype. Ved lugtgeneafstand forstås den beregnede mindste afstand fra staldanlægget til det pågældende område, hvor de i lovgivningen fastsatte lugtgenekriterier med hensyn til de tre forskellige områdetyper netop er opfyldt. Lugtgenekriterierne er overholdt, hvis de fastsatte lugtgenegrænser på henholdsvis 5, 7 og 15 OUE pr.m3 luft ikke overskrides i mere end en procent af tiden – svarende til ca. syv timer i alt om måneden.

Lugtgeneafstandene forøges efter nærmere regler, hvis der inden for 300 meter fra den del af byzone og den pågældende beboelse i samlet bebyggelse, der ligger nærmest det pågældende staldanlæg, er andre husdyrbrug med mere end 75 dyreenheder. Tilsvarende forøges lugtgeneafstanden, hvis der er andre sådanne husdyrbrug inden for 100 meter fra enkeltbolig uden landbrugspligt. Dette sker for at indregne effekten (den kumulative effekt) af den mulige lugtpåvirkning som andre husdyrbrug i området måtte give anledning til.

Lugtgeneafstandene formindskes efter nærmere regler, hvis staldanlægget ligger nord for den pågældende områdetype. Dette begrundes med, at den hyppigste vindretning i Danmark er vestlig og sydvestlig, og at nordenvind typisk forekommer i vinterhalvåret, hvor de relativt lave temperaturer, som regel medvirker til at dæmpe lugtafgivelsen.

Ifølge beregningen er de lugtgenekriterier, som fremgår af *Husdyrgodkendelsesbekendtgørelsen (bilag 3)* – i forhold til de tre områdetyper - overholdt i det konkrete tilfælde. Lugtgeneafstandene har ikke skullet forøges af hensyn til vurdering af den kumulative effekt fra andre husdyrbrug.

Ud over de mulige lugtgener fra staldanlægget kan der forekomme lugtgener i forbindelse med udkørsel af husdyrgødning og i forbindelse med rengøring af staldene.

Den reelle lugtpåvirkning fra husdyrbrugets anlæg vil afhænge af flere forhold. Lugtpåvirkningen vil dog generelt kunne minimeres ved grundig og hyppig rengøring af de overflader, som husdyrgødning og foderrester afsættes på. Ikast-Brande Kommune vurderer samlet set på baggrund af det oplyste:

* at projektets gennemførelse ikke vil medføre væsentlige, lugtgener fra produktionsanlægget
* at de væsentligste lugtgener fra produktionsanlægget vil ske i forbindelse med gødningshåndtering og rengøring af staldene
* at husdyrbruget – ved overholdelse af de til enhver tid gældende generelle miljøregler– drives således, at lugtpåvirkningen på omgivelserne fra produktionsanlægget minimeres, og så de i lovgivningen fastsatte lugtgenekriterier overholdes, og lugtgenegrænserne dermed ikke overskrides i mere end en procent af tiden.

## 2.7. Ressourceforbrug og øvrige miljøpåvirkninger fra produktionsanlægget

### **2.7.1. Vandforbrug**

***Ansøgers oplysninger***

Husdyrbrugets vandindvindingsanlæg samt forbrug fremgår af tabel 8.

Bedriften er tilsluttet alment vandforsyningsanlæg (byvand), men har egen markboring. Størstedelen af vandforbruget på ejendommen relaterer sig til forbrug af drikkevand til de æglæggende høner samt rengøring af pakkerum. Ved holdskifte i staldene anvendes som regel tørrengøring, hvor staldene rengøres med luft.

**Tabel 8.** Husdyrbrugets vandindvindingsanlæg og forbrug

|  |  |  |  |  |
| --- | --- | --- | --- | --- |
| **Boring/vandværk** | **Anlægsnr.** | **Forbrug - nudrift,** m3 | **Forbrug - ansøgt,** m3 | **Ændring, %** |
| Husholdning, byvand | - | - | - | - |
| Staldanlæg, byvand | - | 0 | 2.628 | - |
| Markvanding 1 ved Vesterdamsvej 4 |  |  |  |  |

Det forventes, at vandforbruget til drikkevand vil være ca. 2.568 m3. Vandforbruget til drikkevand er anslået til 1,8 gange foderforbruget. Forbruget af vaskevand (æg- og pakkerum og til dels staldvask) forventes at være på 60 m3.

***Kommunen bemærker***

Det vil være i ejers interesse at minimere driftsomkostningerne med hensyn til at begrænse drikkevandsspild, hvorfor Ikast-Brande Kommune antager, at vandspild/forbrug i videst mulig omfang vil blive imødegået, og at der ikke vil forekomme et overforbrug af vand på ejendommen.

### **2.7.2. Afledning af vand**

### **2.7.2.1. Sanitært spildevand**

***Ansøgers oplysninger***

Sanitært spildevand fra det eksisterende stuehus ledes til en samletank og derefter videre til nedsivning, med åben udledning. Toilette i den nye stald skal føres til en ny septiktank og nedsivningsanlæg (skal ansøges om ved kommunen og udføres af en autoriseret kloakmester).

### **2.7.2.2. Spildevand fra rengøring**

***Ansøgers oplysninger***

Hovedsagelig tørrengøring. Vaskevand fra æg vask ledes til eksisterende samletank.

### **2.7.2.3. Tagvand**

***Ansøgers oplysninger***

Tagvand ledes i mellem staldene til en faskine, mens det på ydersiden ledes til en brønd og videre til et åbent vandløb. Der etableres en vandbremse i brønden.

**2.7.2.4. Befæstede arealer**

***Ansøgers oplysninger***

Der er et befæstet areal for enden af staldene. Det meste af vandet herfra ledes ud på jorden, mens en mindre del (fra ca. 70 m2) ledes til en samletank, der tømmes efter behov.

***Kommunens samlede vurdering vedrørende afledning af vand***

Der skal søges om udledningstilladelse til tagvandet. Vandet må maximalt udledes med 5 l/s. Der skal derfor indsættes en vandbremse og vandet skal have mulighed for at stuve op, fx i et regnvandsbassin.

Ikast-Brande Kommune vurderer på baggrund af det oplyste, at opbevaring og håndtering af spildevand og afledt overfladevand vil foregå på en miljømæssig forsvarlig måde, når de til enhver tid gældende, generelle regler og de supplerende vilkår for miljøgodkendelsen overholdes.

### **2.7.3. Energiforbrug**

***Ansøgers oplysninger***

På ejendommen vil størstedelen af energiforbruget anvendes til ventilation. Normen for strømforbrug i en æglæggerproduktion er 1.030 kWh pr. 167 årshøner, hvilket giver et elforbrug på 204.939 kWh i ansøgt drift. Dog forventes et væsentligt lavere energiforbrug til ventilation, da der i den ansøgte produktion anvendes naturlig ventilation i kip suppleret med frekvensstyret gavlventilation.

Servicerummene til staldanlægget har varmekrav og opvarmes med el. Der bruges primært strøm til ventilation og lys i stald.

Der er ikke fastmonterede varmesystemer i æglæggerstaldene, da der kun anvendes varme, når der indsættes nye høner i kolde vinterperioder. Der er installeret lysstyring og lysdæmpning for at optimere elforbruget i produktionen.

Husdyrbrugets energiforbrug i nudrift og ansøgt drift fremgår af tabel 9.

**Tabel 9.** Husdyrbrugets energiforbrug i nudrift og ansøgt drift

|  |  |  |  |
| --- | --- | --- | --- |
| **Ressource** | **Forbrug - nudrift** | **Forbrug - ansøgt** | **Ændring, %** |
| Elforbrug, kWh | 0 | 204.939 | 100 % |
| Dieselolie, l | 0 | 0 |  |

***Kommunen bemærker***

Som det fremgår af tabel 9, vil forbruget stige. Energiforbruget bør løbende følges, og forbruget bør af flere årsager til stadighed søges minimeret. Det vil være i ejers interesse at minimere driftsomkostningerne med hensyn til forbrug af energi, hvorfor Ikast-Brande Kommune antager, at der ikke vil blive forbrugt mere energi end nødvendigt på ejendommen.

### **2.7.4. Foderstoffer**

***Ansøgers oplysninger***

*Opbevaring af foder og korn*

Der anvendes færdigblandet foder. Foderet bliver leveret ca. 1 gang om ugen. Ved de nye stalde opføres 2 stk. WEFA mat galvaniserede stålfodersiloer til hver 18 tons foder, ca. 10 m høje og ca. 3 m i diameter. Siloerne er placeret ved den sydlige gavl af staldanlægget.

***Kommunen vurderer***

Ikast-Brande Kommune vurderer, at foderopbevaringen vil ske uden væsentlige miljømæssige gener.

### **2.7.5. Kemikalier m.v.**

***Ansøgers oplysninger***

Olie og kemikalieaffald

Da ejendommen drives økologisk forefindes kemikalier ikke på ejendommen.

Der opbevares ikke dieselolie på ejendommen. Stuehuset opvarmes med fyringsolie, som opbevares i overjordisk olietank på 1200 liter, årgang 1988.

*Beskrivelse af øvrige kemikalier*

Medicin til vacciner vil blive opbevaret i køleskab, og alt det indkøbte medicin opbruges normalt. Der anvendes stort set ikke medicin i produktionen. Evt. lægemiddelsrester og brugte kanyler samles i særlig beholder og bortskaffes som veterinært risikoaffald på genbrugsplads.

***Kommunen vurderer***

Ikast-Brande Kommune vurderer, at håndtering og opbevaring af kemikalier m.v. vil foregå på en miljømæssig forsvarlig måde, når de til enhver tid gældende generelle regler overholdes.

### 

### **2.7.6. Affald**

***Ansøgers oplysninger***

*Beskrivelse af døde dyr*

Døde dyr opbevares i lukkede containere indtil afhentning til DAKA. Døde dyr hentes efter behov – ca. en gang om ugen i sommerperioden og ca. en gang hver anden uge i vinterperioden. Der vil være ca. 1.500-1.840 døde høns om året.

*Beskrivelse af fast affald.*

Affald bortskaffes så vidt muligt til genbrug.

Brændbart affald, fx plast og tomme fodersække af papir samles i 500 liter container.

Glas og elektronisk udstyr afleveres på genbrugsstation.

**Affaldsliste for ansøgt produktion**

CVR-nr. 13356149 beliggende på Vesterdamvej 4, 7330 Brande - ejer Peter Gasbjerg, Sandfeldvej 55, 7330 Brande

|  |  |  |
| --- | --- | --- |
| **Farligt affald – kan afleveres gratis på containerpladser i mindre mængder** | | |
|  |  |  |
|  | **EAK-kode** | **Mængder pr år** |
| Lysstofrør & elsparepærer | 20 01 21 | ca.50 stk. |
| Spraydåser | 16 05 04 | 0-5 stk. |
| Spildolie | 13 02 08 | 0-50 l |
| Oliefiltre | 16 01 07 | 0-5 kg |
| Batterier – alle typer | 20 01 33 | 0-50 kg |
|  |  |  |

|  |  |  |
| --- | --- | --- |
| **Genbrugeligt affald - kan afleveres gratis på alle containerpladser** | | |
|  |  |  |
|  | **EAK-kode** | **Mængder pr år** |
| Pap | 15 01 01 | 10-50 kg |
| Papir | 15 01 01 | 0-400 kg |
|  |  |  |

|  |  |  |
| --- | --- | --- |
| **Genbrugeligt affald – kan afleveres på alle containerpladser i mindre mængder imod betaling** | | |
|  |  |  |
|  | **EAK-kode** | **Mængder pr år** |
| Jern og metal | 02 01 10 | 0-5000 kg |
| Tomme sække af plast fra foder o.l. | 15 01 02 | 0-100 kg |
| Plast (afdækning m.v. skal være rysterent og bundtet i håndterbare bundter) | 15 01 02 | 0-500 kg |
| Paller | 15 01 03 | 0-25 stk. |
| Malet og/eller lakeret træ | 17 02 01 | 0-20 kg |

|  |  |  |
| --- | --- | --- |
| **Klinisk risikoaffald og medicinrester – skal afleveres på apoteket** | | |
|  | **EAK-kode** | **Mængder pr år** |
| Kanyler i særlig beholder | 18 02 02 | ca. 0,5 kg |
| Medicinrester | 18 02 08 | 0-1 kg |
|  |  |  |

|  |  |  |
| --- | --- | --- |
| **Døde dyr – skal til DAKA** | | |
|  |  |  |
|  | **EAK-kode** | **Mængder pr. år** |
| Døde dyr | 02 01 02 | 2.500-3.000 kg |

|  |  |  |
| --- | --- | --- |
| **Affald – skal til forbrænding på kraftvarmeværk eller afleveres på containerplads** | | |
|  |  |  |
|  | **EAK-kode** | **Mængder pr år** |
| Tomme sække af papir fra foder o.l. | 15 01 01 | 0-25 kg |
| Tomme medicinglas | 15 01 07 | 0-3 kg |
|  |  |  |

***Kommunen vurderer***

Ikast-Brande Kommune vurderer, at bortskaffelse af døde dyr sker på en miljømæssig forsvarlig måde, når de til enhver tid gældende generelle regler overholdes, og at bortskaffelse af øvrigt affald sker miljømæssigt forsvarligt, når Ikast-Brande Kommunes *Regulativ for erhvervsaffald[[19]](#footnote-19)* efterleves.

Det kræver erhvervskort at aflevere erhvervsaffald på genbrugspladsen.

### **2.7.7. Skadedyr**

***Ansøgers oplysninger***

Der holdes generelt rent og rydeligt i og omkring ejendommen, og der bliver generelt holdt øje med, om der skulle opstå problemer med skadedyr på ejendommen, for at kunne tage et eventuelt problem i opstarten. Den generelle bekæmpelse af skadedyr vil blive foretaget af ISS Skadedyrssikring.

Bekæmpelsen foregår som led i egenkontrolordningen efter HACCP (Hazard Analysis and Critical Control Point). Der er ingen fluegener fra driftsbygningerne (høns elsker fluer). Gødningen opbevares i gødningscontainer kortvarigt på bedriften, hvorfra den regelmæssigt afhentes til NFG Nature Energy Månsson A/S. Der forventes derfor ikke fluegener fra gødningscontaineren.

***Kommunen vurderer***

Ikast-Brande Kommune vurderer på baggrund af det oplyste, at der efter projektets gennemførelse ikke vil ske en væsentlig opformering af fluer og skadedyr på husdyrbruget, og at ejendommens skadedyrsbekæmpelse er tilfredsstillende. Der henvises i øvrigt til vilkår 2.1.

Bemærk at retningslinjerne fra Statens Skadedyrslaboratorium opdateres en gang årligt.

### **2.7.8. Støv**

***Ansøgers oplysninger***

Færdsel omkring bygninger giver anledning til støv, ligesom der kommer støv ud i omgivelserne med ventilationsluft. Afstand til naboer er så stor, at der ikke vurderes at være problemer med støv i ansøgt drift.

Der kan opstå støvgener i forbindelse med indblæsning af foder, hvilket dog vurderes at være af meget begrænset omfang.

***Kommunen vurderer***

Ikast-Brande Kommune vurderer, at eventuel støvafgivelse fra produktionsanlægget ikke vil medføre væsentlige gener ved nabobeboelser og uden for bedriftens arealer i øvrigt.

### **2.7.9. Støj**

***Ansøgers oplysninger***

Der vil forekomme støj i forbindelse med aflæsning og indblæsning af foder 1-2 gange per uge i ansøgt drift. Det varer ca. 30 minutter per levering. Der kan yderligere forekomme støj fra ventilationen hele året. Ventilation af staldanlæg kan være kilde til støj, hovedsageligt i sommerperioden hvor ventilationsbehovet er størst.

Øvrige støjkilder er kørsel med landbrugsmaskiner, til- og frakørsel af foder, æg og dyr.

*Støjkildetiltag*

Ventilationen er frekvensstyret og tilkoblet en automatisk styringsenhed, der sikrer mod overventilation af staldene. Det ventilationssystem, som forventes at blive installeret, forventes ikke at give anledning til støj, som overstiger de gældende grænseværdier.

Leverance af foder og dyr og afhentning af æg foregår så vidt mulig tidsrummet 7.00-18.00 på hverdage.

***Kommunen vurderer***

Ikast-Brande Kommune vurderer, at støjafgivelsen fra husdyrbrugets produktionsanlæg generelt vil være lav. Eventuel støj fra bedriftens interne transporter samt støj fra de forskellige transporter til og fra anlægget, må forventes at blive mere hyppigt forekommende i takt med, at antallet af transporter øges i forbindelse med produktionsudvidelsen – se afsnit 2.7.11. Transporter til og fra anlægget. Ikast-Brande Kommune vurderer, at støjen fra produktionsanlægget med tilknyttede aktiviteter generelt ikke vil give anledning til væsentlige støjgener ved de omkringliggende nabobeboelser. Såfremt der indkommer velbegrundede klager over støj fra produktionsanlægget med tilknyttede aktiviteter, og kommunen vurderer, at der er tale om væsentlige støjgener, skal der indsendes dokumentation for, hvorvidt de specifikke krav, som fremgår af vilkår 4.1., er overholdt.

### **2.7.10. Lys**

***Ansøgers oplysninger***

Der er installeret lysstyring, således at lyset ikke er tændt unødigt. Der er desuden installeret lysdæmpning, således effektforbruget reduceres yderligere.   
Staldene har lamper ved forrummets indgangsparti, samt større lysarmaturer ved porte som kun anvendes ved ind- og udsætning af dyr. Staldene er uden vinduer eller lysplader i taget, ventilations åbninger er ligeledes lystætte. Der forventes derfor ikke en væsentlig fjernvirkning af belysningen på ejendommen.

***Kommunen vurderer***

Ikast-Brande Kommune vurderer på baggrund af det oplyste, at anvendelsen af lys i forbindelse med husdyrbrugets produktionsanlæg ikke vil være til væsentlig gene for nabobeboelser og omgivelserne i øvrigt.

### **2.7.11. Transporter til og fra anlægget**

***Ansøgers oplysninger***

Transporter forekommer hovedsagligt i forbindelse med levering af foder og andre forbrugsstoffer, afhentning af æg og husdyrgødning, levering og afhentning af dyr. Transporterne foregår af nedenstående oversigt.

**Tabel 10.** Samlet oversigt over det årlige antal transporter samt transporttype

|  |  |
| --- | --- |
| Transporter pr. år | Ansøgt drift |
| 1. Levering af foder | 52 |
| 2. Levende dyr | 6 |
| 3. Afhentning af æg / lev. Emballage | 100 |
| 4. Døde dyr | 17 |
| 5. Husdyrgødning til NFG Nature Energy Månsson A/S | 106 |
| 6. Dagrenovation | 12 |
| I alt | **293** |

Grundet den nødvendige indretning af hønsehuset med ægpakkeri i den ene ende af stalden (sydlige ende) og gødningsopsamling i den anden ende af stalden (nordlige ende) samt det, at det omkringliggende areal er indhegnet, vil transporter med æg og foder foregå via hovedindkørsel på Vesterdamsvej og transporter med husdyrgødning og dyr vil forgå via ny intern transportvej til markvej vest for ejendommen og videre til enten Karstoftvej eller Vesterdamvej.

Ad 1. Foder leveres ca. en gang hver uge.

Ad 2. Produktionen foregår som en alt ind – alt ud produktion. Det betyder at alle hønniker sættes ind på én gang, dyrene leveres i lastbiler uden anhænger. Tilsvarende sker afhentning af høner på én gang, afhentning foregår i lastbiler med anhænger.

Ad 3. Når der hentes æg, leveres der samtidig ny emballage. Det sker cirka hver tredje dag. Det sker som udgangspunkt i hverdagene, men kan forekomme på helligdage.

Ad 4. Daka afhenter døde dyr fra lukket container efter behov - ca. en gang hver anden uge. De gamle høner afhentes af Chickpulp AmbA ved endt produktionsrunde.

Ad 5. Der vil være to ugentlige afhentninger af husdyrgødning til NFG Nature Energy Månsson A/S. Udskiftning af hønsehold vil bevirke cirka 6 transporter hver 13. måned. Det betyder, at der gennemsnitligt vil være cirka 112 årlige transporter til ejendommen via Karstoftvej. Det årlige antal transporter via Vesterdamvej er estimeret til at være 181, hvilket svarer til en transport hver anden dag.

Tung transport til og fra ejendommen kan ske fra tidlig morgen til sen aften alle ugens dage. Der tilstræbes dog at det sker på hverdage i tidsrummet 7.00 til 18.00.

Det samlede antal transporter til og fra produktionsanlægget øges med ca. 100 % i forbindelse med projektets gennemførelse.

***Kommunen vurderer***

Udkørslen med gødning sker via en privat fællesvej (grusvej), som ejer af ejendomme har oplyst, at han har færdselsret på. Det er et privatretsligt spørgsmål, hvem der har færdselsret på en privatfællesvej.

Ejer har desuden oplyst, at han har været i kontakt med de fleste ejere af vejen, som ikke har haft bemærkninger til benyttelsen.

Fordelingen af udgifterne til vedligeholdelse af vejen skal aftales indbyrdes imellem parterne.

Ikast-Brande Kommune vurderer på baggrund af det oplyste, at transporterne til og fra husdyrbrugets produktionsanlæg ikke vil være til væsentlig gene for nabobeboelser og omgivelserne i øvrigt, når de til enhver tid gældende generelle regler og de supplerende vilkår for miljøgodkendelsen overholdes.

# 3. Anvendelse af bedste tilgængelige teknik – BAT

**Faktaboks**

Et husdyrbrug bør til stadighed søge at begrænse forureningen ved at indføre og gøre brug af den bedste tilgængelige teknik – kaldet BAT - til at nedbringe eventuelle miljøpåvirkninger og gener fra stalde, husdyrgødningsopbevaringsanlæg m.m. Teknologier til begrænsning af ammoniakemission og lugtpåvirkning m.v. samt til bedre udnyttelse af næringsstofferne i husdyrgødningen er i stadig udvikling.

For de virksomhedstyper, der er omfattet af den europæiske godkendelsesordning om industrielle emissioner (integreret forebyggelse og bekæmpelse af forurening) i IE-direktivet, udsender EU-kommissionen såkaldte BREF-dokumenter[[20]](#footnote-20) (”BAT reference documents”), som fastlægger, hvad der må betragtes som den bedste tilgængelige teknik inden for de industrielle brancher, som IE-direktivet omfatter. I IE-direktivet er BAT defineret som: Det mest effektive og avancerede trin i udviklingen af aktiviteter og driftsmetoder, som er udtryk for en given tekniks praktiske egnethed som grundlag for emissionsgrænseværdier og andre godkendelsesvilkår med henblik på at forhindre eller, hvor dette ikke er muligt, begrænse emissionerne og indvirkningen på miljøet som helhed.

Oplysningskravet vedrørende BAT i forbindelse med ansøgninger om miljøgodkendelse af husdyrbrug er som udgangspunkt en redegørelse og dokumentation for, i hvilket omfang det valgte projekt bygger på anvendelse af den mindst forurenende og ressourceforbrugende teknik vedrørende blandt andet råvarer, energi, vand og andre hjælpestoffer, produktionsanlæg, processer og affaldsfrembringelse. Redegørelsen skal indeholde et resumé af de væsentligste af de eventuelle alternativer, som ansøger har undersøgt samt oplysninger om anvendelse af bedste tilgængelige teknik til reduktion af ammoniak-emission og udvaskning af nitrat, samt oplysninger om hvordan et eventuelt fosforoverskud og udledning af fosfor nedbringes. En BAT-redegørelse vil som hovedregel typisk indeholde punkterne: management (godt landmandskab), og anvendelse af BAT inden for områderne foder, staldindretning, vand- og energiforbrug, opbevaring og behandling af husdyrgødning og udbringning. Redegørelsen skal for svine- og fjerkræbrug omhandle de teknologier, der er beskrevet i EU-kommissionens BREF-dokument om intensivt hold af svin og fjerkræ.

Miljøstyrelsen har udarbejdet Teknologiblade[[21]](#footnote-21), hvori dokumenteret teknik er beskrevet, og hvori der er redegjort for, hvor store reduktioner der kan forventes opnået ved brug af den pågældende teknik, samt hvor store mer-udgifterne eventuelt vil være.

Miljøstyrelsen har derudover for hovedparten af de gængse husdyrproduktionsgrene formuleret vejledende BAT-standardvilkår, der beskriver en emissionsgrænseværdi for eksempelvis ammoniak eller fosfor som udtryk for en given husdyrproduktions opnåelige BAT-niveau. BAT-niveauet kan opnås ved brug af de dokumenterede teknikker, som er beskrevet i de nævnte Teknologiblade.

Husdyrbruget på Vesterdamsvej 4, 7330 Brande, er ikke omfattet af IE-direktivet.

## 3.1. BAT i forhold til management:

***Ansøgers BAT-redegørelse***

Godt landmandskab er en vigtig del af BAT. Selv om det er svært direkte at kvantificere miljøfordele, er det tydeligt, at ansvarsbevidst driftsledelse bidrager til en forbedret miljøpræstation for en bedrift med intensiv produktion. I henhold til BREF-dokumentet er det BAT, at identificere og implementere uddannelses- og træningsprogrammer for bedriftspersonale, at føre journal over vand- og energiforbrug, mængde af husdyrfoder, opstået spild og spredning af uorganisk gødning og husdyrgødning på markerne, at have en nødfremgangsmåde til at håndtere ikke planlagte emissioner og hændelser, at iværksætte et reparations- og vedligeholdelsesprogram for at sikre, at bygninger og udstyr er i driftsklar stand, samt at faciliteterne holdes rene, at planlægge aktiviteter på anlægget korrekt, såsom levering af materialer og fjernelse af produkter og spild, samt at planlægge gødskning af markerne korrekt.

Husdyrbruget Vesterdamsvej 4, 7330 Brande opfylder BAT-kravet i forhold til management ved at:

Produktion af æg på ejendommen foregår efter alt ind – alt ud princippet. En æglæggende høne starter sit liv som daggammel kylling. Kyllingen går i opdrætsstalden i 16-18 uger, indtil den er udvokset, klar til at kønsmodne og lægge æg. Kort før æglægningen starter, flyttes hønniken til ægproduktionsanlægget. En høne i et økologisk æglæggersystem kan producere æg i ca. 60 uger og holdes i denne periode i æglæggerstalden. Hønen har dermed udført sin mission når den er 78 uger gammel. Den ender typisk herefter som foder til mink eller lignende. Det sker typisk ved aflivning og forarbejdning i et mobilt anlæg på ejendommen. Alternativet til aflivning er afsætning af hønsene til slagteri, hvilket dog ikke har været muligt i en årrække.

Efter hvert hold rengøres staldene, hvorefter de desinficeres og der følger en tomgangsperiode. Der er ingen dyr på ejendommen i tomgangsperioden. Det vurderes ud fra tidligere produktions- og veterinære forhold, hvorvidt der kræves en grundigere rengøring af hele stalden med vand. Gødningsbånd og gødningstransport rengøres dog altid. Rengøring af staldrum og inventar kan også ske med trykluft. Rengøringen omfatter også udendørsarealer ved porte og døre, samt afkast på ventilationen. Forrum og færdigfoder siloer til den enkelte stald rengøres også ved holdskifte. Rengøringen og vedligehold afsluttes med en desinfektion, hvorefter stalden står tom i en periode.

Før indsætning af nye hønniker bliver vand- og fodersystem gennemskyllet og ventilationsanlægget afprøvet.

*Dagligt tilsyn*

Bedriften og produktionen har en opbygning, der gør det nemt at føre tilsyn med dyr og produktionsanlæg hver dag. Fælles ægpakkerum og kølerum rengøres dagligt. Det daglige arbejde består af tilsyn med dyrene og anlægget. Det skal sikres, at der tilføres den ønskede mængde foder og vand, ligesom klimaet skal være optimalt for dyrene. Døde dyr fjernes dagligt og ægtransporten overvåges. En gang daglig indsamles æggene. Tidspunktet bliver afpasset, så flest mulige æg indsamles og sættes på køl samme dag, de er lagt. Gødningen fjernes fra staldene tre gange ugentlig via båndene og lægges direkte i gødningscontainer, som afhentes til biogasanlæg af NFG Nature Energy Månsson A/S, Ørbækvej 260, 5220 Odense SØ, CVR-nr. 34734488.

Der udføres små reparationer, når det er nødvendigt. Såfremt der er behov for det, bliver der tilkaldt service.

Bedriften er med i et HACCP egenkontrol program specielt rettet mod konsumægsproducenter.

Heri er blandt andet procedurer for rengøring af staldene, skadedyrsbekæmpelse m.m.

Uddannelse: Personalet bliver oplært i pasning af fjerkræ. Ejer eller uddannet personale vil stå for det daglige tilsyn.

Stald: Datalogning af foderforbrug, vandforbrug, dødelighed, ægproduktion og ventilation. Der benyttes en staldtavle og logbog til daglig kontrol med: foderforbrug, vandforbrug, kølerumstemperatur, dødelighed og ægproduktion. Der noteres også uregelmæssigheder i forhold til driften; eksempelvis strømsvigt, kølerumssvigt m.m. Dato for rengøring ved holdskifte bliver også noteret. Anlæggets drift kontrolleres ugentlig, når produktionsdata bliver opgjort. Bedriften anvender et HACCP egenkontrolprogram specielt tilrettet konsumægsproduktion.

Bygningerne bliver tjekket udvendigt og indvendigt, sammen med anlægget og inventaret i forbindelse med holdskifte.

Der sker løbende vedligeholdelse af produktionsudstyr efter behov.

## 3.2. BAT i forhold til foder:

***Ansøgers BAT-redegørelse***

I henhold til BREF-dokumentet er det BAT, at sikre effektiv fodring gennem sammensætning af foderet, og løbende kontrol, så det stemmer overens med dyrenes behov.

Der er ikke fastsat BAT-krav til fosforindholdet i hønsefoder til økologiske hønse[[22]](#footnote-22). Der er BAT-krav til konventionel produktion.

BAT frilandsproduktion er 200 g P/ årshøne

Normtallet 2016 er 215 g P/ årshøne

Således udgør BAT kravet : 93 % af normtallet.

I forhold til økologisk norm tal på 271 g P/årshøne, svare et tilsvarende forhold til 252 g P/årshøne.

Dette er valgt som BAT niveau for mængden af P i fodret.

BAT for fosfor i fodertildelingen bliver således:

For den ansøgte produktion bliver mængden af fosfor tildelt via foder:

BAT-kravet er således overholdt med udgangspunkt i det fastlagte BAT niveau.

Råprotein i foderet

BAT-kravet for råprotein i foderet til skrabeægs- og frilandsægproduktion er:

For økologisk ægproduktion findes der ingen BAT-teknologiblade. I stedet overføres forskellen mellem

normtildeling af råprotein anno 2016 for skrabeægsproduktion og økologisk ægproduktion som BAT-niveau. For økologisk ægproduktion er normtildelingen 6,6 % større end for konventionel

skrabeægsproduktion. BAT-niveauet for økologisk ægproduktion bliver derved:

I ansøgt drift er mængden af råprotein pr. årshøne reduceret i forhold til normen og giver anledning til følgende beregning:

BAT for råprotein er overholdt.

## 3.3. BAT i forhold til staldindretning:

***Ansøgers BAT-redegørelse***

Med hensyn til BAT og staldsystemer er der flere forskellige definitioner på, hvad BAT er. Dels er der EU-kommissionens referencedokument for bedste tilgængelige teknikker, der vedrører intensiv fjerkræ- og svineproduktion (BREF), og dels er der Miljøstyrelsens vejledende emissionsgrænseværdier og

Teknologiblade.

Etageanlæg med gødningsbånd er beskrevet i Miljøstyrelsen BAT-blade og er bedste tilgængelige staldsystem. Dette betyder udmugning 3 gange ugentligt og giver en effekt på ammoniak på 36 %.

Vejledende emissionsgrænseværdier:

Bat kravet er 9,92 kg NH3/100 årshøns for fritgående høns.

For ejendommen er dette 9,92 \* 33.228/100 = 3.296,22 kg NH3.

Indholdet af råprotein i foderet er sat til 17,2 pct. som ammoniakreducerende tiltag. Dette er mindre end Normtal 2016, som angiver et indhold på 17,8 pct.

Der er anvendt hyppige udmugning tre gange ugentlig via gødningsbånd under etageanlægget, hvilket giver en ammoniakreducerende effekt på 36 %.

Der er for den ansøgte produktion opnået en samlet emission fra stald og lager på 3278,03kg N pr. år.

Projektet opfylder dermed det generelle krav om reduktion af ammoniakfordampning fra stald og lager.

## 3.4. BAT i forhold til vand- og energiforbrug:

***Ansøgers BAT-redegørelse***

Vandforbrug

I henhold til BREF-dokumentet, er det, til aktiviteter, hvor der bruges vand, BAT at reducere vandforbruget ved at udføre alt det følgende: rengøring af stald og udstyr med højtryksrenser efter hver produktionscyklus eller hver batch (det er vigtigt at finde en balance mellem rengøring og brug af så lidt vand som muligt), udførelse af regelmæssig kalibrering af drikkevandsanlægget for at undgå spild, registrering af vandbrug gennem måling af forbrug og detektering og reparation af lækager.

Der rengøres ikke konsekvent med vand, da staldanlæg kan tørrengøres med trykluft. Gødningsbånd og gulvvil eventuelt blive vasket med koldt vand. Det øvrige inventar bliver tør rengjort. Rengøringen vil blive afsluttet med en desinfektion – med et godkendt middel.

Hvis der vaskes, anvendes iblødsætning. Hvis der vaskes med vand, anvendes højtryksrenser.

Der er drikkenipler placeret højt i buret for at lette hønernes vandoptagelse. Der monteres spild render under niplerne. Der er daglig kontrol af vandforbrug for at opdage eventuel lækage.

Vandforbruget registreres kvartalsvist.

Energiforbrug

BAT i forhold til energi afhænger af dyretype; men for alle typer gælder det, at det er BAT at reducere elforbruget. Det kan f.eks. ske ved at anvende lavenergibelysning, optimere udformningen af ventilationssystemet i hver stald for at tilvejebringe god temperaturkontrol samt opnå minimumsventilation og undgå modstand i ventilationssystemerne gennem hyppigt eftersyn og rengøring af luftkanaler og faner.

*Energiforbruget generelt:*

El-forbruget registreres månedligt. Dette giver fokus på forbruget og mulighed for at identificere muligheder for reducere dette. Der er monteret separat el-måler i staldanlægget.

*Energi ifbm. ventilation:*

Frekvensstyret ventilation gør at ventilationen og dermed strømforbruget holdes på et minimum.

Ved nye stalde er det BAT, at reducere energiforbruget ved at anvende naturlig ventilation, hvor dette er muligt. For mekanisk ventilerede stalde er det BAT, at reducere energiforbruget ved at optimere udformningen af ventilationssystemet i hver stald for at tilvejebringe god temperaturkontrol samt opnå minimumsventilation om vinteren.

Øget modstand i ventilationssystemer undgås gennem hyppigt eftersyn og rengøring af luftkanaler og fans ved holdskifte.

*Energi ifbm. lys:*

Brug af lavenergibelysning med mulighed for lysdæmpning.

*Energi til opvarmning:*

Der anvendes ikke energi til opvarmning af staldene.

## 3.5. BAT i forhold til opbevaring og behandling af husdyrgødning:

***Ansøgers BAT-redegørelse***

I forhold til lagring af gylle i en beton- eller stålbeholder, er det i henhold til BREF-dokumentet BAT, at bruge en stabil beholder, der kan modstå mekaniske, termiske samt kemiske påvirkninger, at beholderens bund og vægge er tætte og beskyttede mod tæring, at lageret tømmes regelmæssigt af hensyn til eftersyn og vedligeholdelse, fortrinsvis hvert år, at der bruges dobbelte ventiler til alle ventiludgange fra lageret og at gyllen kun røres lige før tømning af beholderen ved f.eks. tilførsel på marken. Der ud over er det BAT, at dække gyllebeholderne ved fast låg, tag eller en teltstruktur, eller ved hjælp af flydelag.

Både fast gødning og dybstrøelse opbevares i lukket gødningscontainer med løbende afsætning til biogasanlæg.

***Kommunens samlede BAT-vurdering i forhold til anlægget***

Ikast-Brande Kommune skal i henhold til *Husdyrgodkendelsesbekendtgørelsen* ved fastlæggelsen af den bedste tilgængelige teknik i forbindelse med miljøgodkendelser af husdyrbrug anvende Miljøstyrelsens BAT-standardvilkår og tage særligt hensyn til følgende kriterier:

1. Anvendelse af teknologi, der resulterer i mindst muligt affald
2. Anvendelse af mindre farlige stoffer
3. Fremme af teknikker til nyttiggørelse og genanvendelse af stoffer, der produceres og forbruges i processen, og affald, hvor det er hensigtsmæssigt
4. Sammenlignelige processer, indretninger eller driftsmetoder, som er gennemprøvet med et tilfredsstillende resultat i industriel målestok
5. Teknologiske fremskridt og udviklingen i den videnskabelige viden
6. De pågældende emissioners art, virkninger og omfang
7. Datoerne for nye eller bestående anlægs ibrugtagning
8. Den tid, der er nødvendig for indførelse af den bedste tilgængelige teknik
9. Forbruget og arten af råstoffer, herunder vand, der forbruges i processen, og energieffektiviteten
10. Behovet for at forhindre eller begrænse emissionernes samlede påvirkning af miljøet til et minimum
11. Behovet for at forhindre uheld og begrænse følgerne heraf for miljøet
12. Informationer, som offentliggøres af offentlige internationale organisationer, herunder BAT-referencedokumenter, i det omfang disse er relevante for den pågældende type af husdyrbrug.

Ikast-Brande Kommune fastsætter i forbindelse med miljøgodkendelser emissionsgrænseværdier før eller i det punkt, hvor emissionerne udledes fra husdyrbruget, og inden eventuel fortynding. Ikast-Brande Kommune kan supplere eller erstatte emissionsgrænseværdierne med tilsvarende parametre eller tekniske foranstaltninger med tilsvarende funktion og miljøbeskyttelse. Ikast-Brande Kommune fastsætter emissionsgrænseværdierne, de tilsvarende parametre og tekniske foranstaltninger på grundlag af den bedste tilgængelige teknik uden, at der foreskrives anvendelse af en bestemt teknik eller teknologi.

Ikast-Brande Kommune vurderer, at husdyrbruget ved overholdelse af vilkår 2.2 og 2.3 anvender den bedste tilgængelige teknik, som denne er udtrykt ved den maksimale ammoniakudledning og fosforoverskud i kraft af Miljøstyrelsens vejledende emissionsgrænseværdier, Natur- og Miljøklagenævnets praksis og gældende *Husdyrgodkendelsesbekendtgørelse*. Emissionsgrænseværdien for den fastlagte produktion på husdyrbruget kan udregnes til henholdsvis 3.296 kg NH3-N pr. år og 8.373 kg P pr. år.

Med hensyn til forbrug af vand, elektricitet, brændstof, foder, hjælpestoffer og lignende bør dette løbende følges, og forbruget af disse bør af flere årsager til stadighed søges minimeret. Det vil være i ejers interesse at minimere driftsomkostningerne med hensyn til disse forbrug, hvorfor Ikast-Brande Kommune generelt antager, at de pågældende forbrug løbende følges, samt at der ikke vil blive forbrugt mere end nødvendigt af det nævnte. Ikast-Brande Kommune finder i det konkrete tilfælde ikke anledning til at stille særskilte vilkår om de nævnte forbrugstyper i forbindelse med den aktuelle miljøgodkendelse.

Ikast-Brande Kommune vurderer, at anvendelsen af farlige stoffer generelt er minimal på husdyrbrug, og finder, at generel lovgivning løbende justeres med henblik på at få farlige stoffer erstattet med mindre farlige. Ikast-Brande Kommune finder endvidere, at affaldsfrembringelse generelt søges mindsket – af såvel regulativmæssige, praktiske som økonomiske årsager. Nyttiggørelse og genanvendelse af stoffer og affald tilskyndes derudover generelt – af tilsvarende årsager.

Ikast-Brande Kommune vurderer afslutningsvist, at driften af husdyrbruget ikke indebærer væsentlige risici for miljøuheld og finder ikke anledning til at stille særskilte vilkår om bestemte modforanstaltninger i forbindelse med den aktuelle miljøgodkendelse.

# 4. Vurdering af miljøpåvirkning fra udbringningsarealer

**Faktaboks**

I henhold til *Husdyrgodkendelsesbekendtgørelsen* skal anvendelsen af de pågældende udbringningsarealer som udgangspunkt vurderes ud fra de generelle beskyttelsesniveauer, som fremgår af bekendtgørelsens bilag 3. Overholdelsen af de generelle beskyttelsesniveauer vurderes blandt andet ud fra en række arealudpegninger, som lægges til grund for beregningsmodellerne i IT-ansøgningssystemet på [www.husdyrgodkendelse.dk](http://www.husdyrgodkendelse.dk) .

## 4.1. Udbringningsarealernes beliggenhed

***Ansøgers oplysninger***

Til husdyrbruget hører et jordtilliggende på i alt ca. 24 ha. Alle husdyrbrugets arealer vil blive tilplantet med skov.

***Kommunen konstaterer***

Beliggenheden af de ejede arealer fremgår af kortbilag A. Der er ingen dyrkbare arealer tilknyttet ansøgningen. Arealerne indeholdt i ansøgningen vil alle blive tilplantet og 16 ha vil her af blive indhegnet og benyttet som hønsegård. Den eneste husdyrgødning der derfor vil blive tildelt arealerne, er den gødning som hønsene afsætter på arealerne.

**Faktaboks**

Såfremt der sker **ændringer med hensyn til udbringningsarealernes omfang og placering** i forhold til det, der indgår i miljøgodkendelsen – jævnfør bilag og kortbilag - skal dette anmeldes til Ikast-Brande Kommune efter bestemmelserne i §§ 25-26 i *Husdyrgodkendelsesbekendtgørelsen*. Kommunen skal vurdere, om udbringning af husdyrgødning på de anmeldte arealer kan påvirke miljøet væsentligt – jævnfør § 16 i *Husdyrgodkendelsesloven.*

Nye arealer kan erstatte arealer i den allerede meddelte miljøgodkendelse, hvis de nye arealer har mindst samme omfang og ikke er mere sårbare. Der skal i den forbindelse skelnes mellem bedriftens arealer (ejede og forpagtede arealer) og arealer, hvor der indgås aftale om overførsel af husdyrgødning, idet nye arealer kun kan erstatte arealer inden for tilsvarende kategori. Kommunens vurdering af sårbarheden af de anmeldte arealer foretages som udgangspunkt ud fra de generelle beskyttelsesniveauer i den på anmeldelsestidspunktet gældende *Husdyrgodkendelsesbekendtgørelse*.

Anmeldelse af udskiftning af udbringningsarealer skal senest fremsendes til kommunen før planårets begyndelse den 1. august via IT-ansøgningssystemet på [www.husdyrgodkendelse.dk](http://www.husdyrgodkendelse.dk) eller tilsvarende system. Kommunen skal inden 1. oktober tilkendegive, om de anmeldte arealer kan betragtes som mere sårbare end de udbringningsarealer, der ønskes udskiftet. Hvis arealerne bedømmes mere sårbare, kan anmeldelsen trækkes tilbage, og der kan anmeldes nye arealer senest den 15. oktober. Hvis kommunen har indsigelser mod de anmeldte arealer, skal dette meddeles anmelder senest den 31. december.

Udskiftning til arealer, som er mere sårbare end allerede godkendte arealer, kan kun ske, hvis arealerne er omfattet af en tilladelse efter § 10 eller en godkendelse efter § 11, § 12 eller § 16 i *Husdyrgodkendelsesloven*, og hvis udbringningen af husdyrgødning kan ske inden for rammerne af den pågældende tilladelse eller godkendelse*.*

## 4.2. Harmonikrav, tildeling af husdyrgødning og udbringningsmetode

Af de generelle miljøregler i *Husdyrgødningsbekendtgørelsen* fremgår det, hvor stort et areal et givet husdyrbrug som minimum skal have til rådighed til udbringning af husdyrgødning for, at der som udgangspunkt vil være harmoni mellem gødningsproduktionens størrelse og størrelsen af det areal, husdyrgødningen udbringes på. Som nævnt i afsnit 2.4. Husdyrgødningsproduktion og opbevaringsanlæg, vil husdyrbruget i ansøgt drift årligt afsætte husdyrgødning alt produceret husdyrgødning som nær det hønsene afsætter i hønsegården.

Harmonikravet afhænger af det pågældende husdyrbrugs type og driftsform og er for det aktuelle husdyrbrug – med de nuværende regler – på 1,4 DE pr. ha. Det fremgår af nedenstående tabel 11, at harmonikravet opfyldes, idet dyretætheden gennemsnitligt vil være på 1,09 DE pr. ha efter projektets gennemførelse.

**Tabel 11.** Udbringningsareal, dyretæthed samt tilført kvælstof (N)- og fosformængde (P) med husdyrgødningen efter projektets gennemførelse

|  |  |  |  |  |
| --- | --- | --- | --- | --- |
| **Harmoniareal** | **Areal, ha** | **Dyretæthed, ansøgt drift i gennemsnit,**  **DE/ha** | **Kvælstofindhold tilført med husdyrgødning, kg N/DE** | **Fosforindhold tilført med husdyrgødning, kg P/DE** |
| Ejede og forpagtede arealer | 16 | 1,09 | ca. 116 | ca. 38,9 |

Husdyrgødning afsættes på arealerne i forbindelse med hønsenes ophold i hønsegården og der er derfor ikke tale om egentlig udbringning. Der er en dyretæthed som vist i tabel 11. Omregnet til næringsstoffer pr. arealenhed vil ovenstående mængde svare til et gennemsnitligt kvælstof- og fosforindhold på maksimalt 125,7 kg N pr. ha og 42,2 kg P pr. ha.

## 4.3. Forbrug af handelsgødning, kemikalier m.m.

## Ejendommen drives økologisk og der er ikke nogen egentlig markdrift.

## 4.4. Lugt-, støv- og støjgener fra udbringningsarealer

***Ansøgers oplysninger***

Da der ikke vil være nogen egentlig markdrift, vil der ikke være lugt, støv eller støjgener fra udbringningsarealerne, andet end hvad hønsene generer.

***Kommunen vurderer***

Ikast-Brande Kommune vurderer, at lugt-, støv- og støjafgivelsen fra husdyrbrugets arealer generelt ikke vil være til væsentlig gene for omgivelserne, når de til enhver tid gældende generelle miljøregler overholdes.

## 4.5. Grundvand

Et lille hjørne af hønsegård 1 ligger inden for områder, der er udpeget som nitratfølsomme i det kortgrundlag, som skal lægges til grund for udvaskningsberegningerne i IT-ansøgningssystemet på [www.husdyrgodkendelse.dk](http://www.husdyrgodkendelse.dk) .

Da ejendommen drives økologisk, vil udvaskningen altid være lavere end det fra et plantebrug. Hvilket også fremgår af beregningen der viser, at udvaskningen i ansøgt drift vil være 46 mg nitrat/l. Hvilket er 9 mg/l mindre end et plantebrug.

**Faktaboks**

I henhold til de generelle beskyttelsesniveauer i bilag 3 i *Husdyrgodkendelsesbekendtgørelsen* kan der i forbindelse med udvidelse af husdyrproduktion ikke tillades nogen merbelastning inden for nitratfølsomme indvindingsområder, såfremt udvaskningen fra rodzonen overstiger 50 mg nitrat pr. liter ved den ansøgte drift. En miljøgodkendelse skal endvidere leve op til udarbejdede indsatsplaner med hensyn til drikkevandsbeskyttelse. Der kan dog i en miljøgodkendelse af et husdyrbrug ikke stilles krav om, at udvaskningen skal være lavere end det, der svarer til udvaskningen fra et planteavlsbrug med en tilsvarende beliggenhed og et nærmere defineret standard planteavlssædskifte.

***Kommunen vurderer***

Ikast-Brande Kommune vurderer samlet set på baggrund af det oplyste, at nitratudvaskningen fra husdyrbrugets udbringningsarealer beliggende inden for de udpegede nitratfølsomme områder, ikke øges i forbindelse med projektets gennemførelse.

Samlet set vurderer Ikast-Brande Kommune, at husdyrbruget – ved overholdelse af de til enhver tid gældende generelle miljøregler og af de øvrige opstillede vilkår for miljøgodkendelsen – drives således, at påvirkningen af grundvandet fra udbringningsarealerne vil ligge på et acceptabelt niveau.

## 4.6. Overfladevand

**Faktaboks**

Plantevæksten i fjorde, indre farvande og søer er i vid udstrækning bestemt af tilførslerne af kvælstof og fosfor fra oplandene til de pågældende fjorde m.v. For store tilførsler medfører typisk en forringet miljøtilstand i disse vandområder. I fjorde og indre farvande kan både kvælstof og fosfor – i varierende grad – virke begrænsende for plantevæksten, mens plantevæksten i søer typisk er begrænset af fosfortilførslen. I vandløb har diffus næringsstoftilførsel typisk mindre betydning for miljøtilstanden, da andre faktorer har større betydning herfor. Erosion og overfladisk afstrømning, som direkte fører organisk materiale – herunder husdyrgødning – til vandløb, vil kunne forringe miljøtilstanden i de pågældende vandløb, og de næringsstoffer, som et vandløb derved fører med sig, vil kunne forringe miljøtilstanden i nedstrømsliggende søer, fjorde og indre farvande.

Udvaskning af kvælstof til fjorde og have sker hovedsageligt via vandløbene. Arealer inden for Ikast-Brande Kommune afvander til en af fire fjorde: Ringkøbing Fjord via Skjern Å, Nissum Fjord via Storå, Skive Fjord i Limfjorden via Karup Å og Randers Fjord via Mattrup Å/Gudenåen.

Udearealer ligger alle i oplandet til Ringkøbing Fjord. Størstedelen af Ringkøbing Fjord er udpeget som Natura 2000-område – se nedenstående faktaboks. De generelle beskyttelsesniveauer i bilag 3 i *Husdyrgodkendelsesbekendtgørelsen* med hensyn til næringsstofpåvirkning af overfladevand fokuserer på de oplande, der afvander til de mest sårbare Natura 2000-vandområder. Disse Natura 2000-vandområder udgøres primært af fjorde og indre farvande. Overholdelsen af de generelle beskyttelsesniveauer vurderes blandt andet ud fra de arealudpegninger, der lægges til grund for beregningsmodellerne i IT-ansøgningssystemet på [www.husdyrgodkendelse.dk](http://www.husdyrgodkendelse.dk) .

**Faktaboks**

Ringkøbing Fjords opland er på ca. 3.477 km², og dækker ca. 2/3 af Ikast-Brande Kommunes samlede areal.

Størstedelen af Ringkøbing Fjord er udpeget som Natura 2000-område (*Natura 2000-område nr. 69 – Ringkøbing Fjord og Nymindestrømmen* / *EF-habitatområde H62 / EF-fuglebeskyttelsesområde F43*). Fjorden er derfor under international beskyttelse på grund af dens bevaringsværdige naturværdier i form af specielle plante- og dyrearter (området er f.eks. levested for flere kystfugle og adgangsvej for laks på vandring til og fra Skjern Å) og naturtypen kystlagune, der er vurderet som en særlig truet naturtype.

Udpegningsgrundlaget for Ringkøbing Fjord omfatter blandt andet følgende relevante naturtyper og arter: Kystlaguner og standsøer, strandenge, flodmundinger, stabile kystklitter med urteagtig vegetation (grå klit og grønsværklit), rigkær, hav- og flodlampret, maj- og stavsild og odder.

Arealanvendelsen i oplandet er domineret af landbrug – andelen af landbrugsjord udgør 67 %, hvilket svarer til landsgennemsnittet. Naturarealer som eng, mose, overdrev, søer og vådområder udgør mere end landsgennemsnittet med 11 % i oplandet mod 9 % på landsplan. Derudover udgør befæstede arealer 4 % og skov 13 % af oplandet. De mest betydende forurenende stoffer i Ringkøbing Fjords opland er næringsstoffer (kvælstof og fosfor), hvor den største påvirkning med kvælstof sker fra landbruget. En risikoanalyse har vist, at fjorden er i risiko for ikke at opfylde miljømålet i 2015. Hovedårsagen er en for stor tilførsel af næringsstoffer (kvælstof og fosfor) fra land. Analysen viser således, at kun med en lavere næringsstoftilførsel kan miljømålene nås i områdets kystvande (Kilde: **Miljøministeriet, Naturstyrelsen (2011, rev. 2014)**: *Vandplan 2010-2015. Ringkøbing Fjord. Hovedvandopland 1.8. Vanddistrikt: Jylland og Fyn*).

### **4.6.1. Kvælstofudvaskning**

**Faktaboks**

Ud fra forskellige arealers forskellige evne til at reducere nitrat på det udvaskede kvælstofs vej fra marker til sårbare Natura 2000-vandområder har Staten fået foretaget en udpegning af områder, hvor der ikke vurderes at ske mere end en 75 %-reduktion. Disse områder er – afhængigt af reduktionsevne – kategoriseret i de såkaldte nitratklasser 1, 2 og 3. For udbringningsarealer beliggende i områder med nitratklasse 1-3 skal der i henhold til *Husdyrgodkendelsesbekendtgørelsen* være et lavere husdyrtryk, end de generelle harmoniregler giver mulighed for – eller anvendes bestemte virkemidler, som mindsker kvælstoftabet.

I henhold til *Habitatbekendtgørelsen*[[23]](#footnote-23) skal der foretages en vurdering af, om husdyrbruget i sig selv kan påvirke Natura 2000-vandområder væsentligt, og om husdyrbruget i sammenhæng med andre planer og projekter, kan påvirke Natura 2000-vandområder væsentligt.

Påvirkning af Ringkøbing Fjord med kvælstof fra bedriften i sig selv

Husdyrbrugets udbringningsarealer ligger alle uden for de udpegede områder med nitratklasserne 1, 2 og 3, hvorfor overholdelse af de generelle harmoniregler vil være tilstrækkelig til, at det generelle beskyttelsesniveau med hensyn til kvælstoftab til overfladevand vil være opfyldt.

Bedriften overholder det generelle harmonikrav jævnfør afsnit 4.2. Harmonikrav, tildeling af husdyrgødning og udbringningsmetode.

Alle husdyrbrugets arealer vil blive tilplantede, og der vil ikke ske nogen udbringning af husdyrgødning ud over det hønsene afsætter i hønsegårdene.

Ifølge ansøgningen med de foretagne beregninger i IT-ansøgningssystemet på [www.husdyrgodkendelse.dk](http://www.husdyrgodkendelse.dk) vil kvælstofudvaskningen (DEreel) fra husdyrbrugets udbringningsarealer ligge på ca. 67,9 kg N pr. ha pr. år.

I Miljøstyrelsens (elektroniske) vejledning om miljøgodkendelse af husdyrbrug - <http://www2.mst.dk/wiki/Husdyrvejledning.Default.aspx> - er der angivet afskæringskriterier for det "kritiske niveau". Det ”kritiske niveau” er niveauet for, hvornår der kan være tale om en skadevirkning. Der er ifølge vejledningen tale om skadevirkning, når udvaskningen fra en husdyrproduktion udgør en andel på fem procent eller mere af den samlede nitrat-udvaskning til det aktuelle vandområde. I oplandet til et vandområde, hvor afvandingen sker til et lukket bassin og/eller til et meget lidt eutrofieret (et ikke-næringsrigt) vandområde, vil der ifølge vejledningen dog allerede indtræffe en skadevirkning ved en andel på en procent af den samlede nitrat-udvaskning til det pågældende vandområde.

Afskæringskriteriet på en procent er fastsat for at imødegå, at husdyrbrug koncentreres i de mest følsomme dele af et opland, hvor der afvandes til et lukket bassin og/eller et meget lidt eutrofieret vandområde.

De ansøgte udbringningsarealer i nærværende sag afvander et samlet areal på ca. 15 ha. Bedriftens udbringningsarealer udgør således ca. 0,04 promille af oplandet til Ringkøbing Fjord (3.477 km²) eller ca. 0,06 promille af det dyrkede areal i oplandet (ca. 2.330 km2). Det forholdsmæssige bidrag fra udvaskede næringsstoffer stammende fra udbringning af husdyrgødning på husdyrbrugets arealer vil dog – alt andet lige – være væsentligt mindre. Det skyldes, at anvendelse af husdyrgødning kun udgør en del af kilderne til udvaskning fra oplandet, samt at der er andre kilder end udvaskning fra oplandet, der bidrager til næringsstofpåvirkning af Ringkøbing Fjord.

Selv om udvaskningen fra forskellige marker og forskellige dele af oplandene reelt er forskellig og afhænger af mangeartede forhold, finder Ikast-Brande Kommune alligevel, at det på baggrund af ovennævnte arealforhold må betragtes som usandsynligt, at udvaskningen fra anvendelsen af husdyrgødning på bedriftens arealer vil udgøre en andel på mere end 1 procent af den samlede udvaskning fra oplandet. I henhold til de ovenfor beskrevne afskæringskriterier

vil det ansøgte herefter ikke i sig selv have en skadevirkning på det aktuelle Natura 2000-område.

Samlet set vurderer Ikast-Brande Kommune, at udvaskningen af næringsstoffer fra husdyrbrugets udbringningsarealer vil være af så begrænset omfang, at bidraget herfra ikke i sig selv kan påvirke Natura 2000-vandområdet Ringkøbing Fjord væsentligt, hvorfor der ikke stilles vilkår til det ansøgte vedrørende nitratudvaskning, der skærper de generelle krav.

Påvirkning af Ringkøbing Fjord med kvælstof fra bedriften i sammenhæng med andre planer og projekter (kumulation)

En vigtig forudsætning for beskyttelsesniveauet for nitratudvaskningen til overfladevande, som er fastlagt i *Husdyrgodkendelsesbekendtgørelsen,* er, at den samlede husdyrproduktion i Danmark ikke forventes at stige, men vil blive samlet på større, men færre husdyrbrug.

Selv om den samlede husdyrproduktion ikke stiger, foregår strukturudviklingen mod færre, men større husdyrbrug ikke nødvendigvis ensartet i hele landet. I nogle oplande kan der således godt være en udvikling, hvor der etableres og udvides husdyrbrug, som overstiger kapaciteten af de brug, der nedlægges. Det vil i givet fald betyde, at antallet af dyreenheder i oplandet stiger og dermed også, at nitratudvaskningen som følge af husdyrproduktionen – alt andet lige – stiger i det aktuelle opland. Tilsvarende vil der i andre oplande være faldende nitratudvaskning som følge af en faldende husdyrproduktion.

**Husdyrholdet i oplandet til Ringkøbing Fjord**

Husdyrholdet i oplandet til Ringkøbing Fjord er, ifølge Miljøstyrelsens seneste opgørelse af udviklingen i husdyrholdet i oplande, steget mere end en procent siden 2007. På trods af stigningen, kan godkendelsen – i henhold til Natur- og Miljøklagenævnets nuværende praksis – gives, såfremt nitratudvaskningen fra udbringningsarealerne, beliggende i det pågældende opland ikke overstiger, hvad der svarer til udvaskningen fra et handelsgødet planteavlsbrug. Med en reduktion af nitratudvaskningen til niveauet for et planteavlsbrug menes, at udvaskningen nedbringes til et niveau, hvor der på den pågældende bedrift anvendes et planteavlssædskifte (S1-sædskifte på lerjord og S3-sædskifte på sandjord) og kun gødes med handelsgødning. Beregningsmæssigt gøres dette ved at fjerne al husdyrgødning samt anvende et planteavlssædskifte på alle marker i ansøgningen i IT-ansøgningssystemet.

I ansøgningen er planteavlsniveauet i det konkrete tilfælde beregnet til 81,5 kg N pr ha pr år.

Som det ses ovenfor, giver den ansøgte drift i det konkrete tilfælde anledning til en kvælstofudvaskning, der ikke overstiger dette niveau.

Ikast-Brande Kommune vurderer, at belastningen fra andre kilder, så som spildevand eller dambrug, ikke er forøget i de senere år. Spildevandsrensningen – herunder på landet – bliver løbende forbedret, og dambrugene fik tildelt en kvote for deres N-, P- og organisk stof-udledning i 1989. Der er derfor ikke, en stigning i belastningen med næringsstoffer fra disse.

Sammenfattende er det Ikast-Brande Kommunes vurdering, at udvidelsen af dyreholdet ikke vil kunne medføre en væsentlig påvirkning af Ringkøbing Fjord.

### **4.6.2. Fosforoverskud**

**Faktaboks**

I henhold til *Husdyrgodkendelsesbekendtgørelsen (bilag 3)* har Staten fået foretaget en udpegning af områder, hvor der vurderes at være størst risiko for tab af fosfor til Natura 2000-vandområder, der er overbelastet med fosfor. Disse områder udgøres af drænede lerjorder og drænede eller grøftede lavbundsjorder beliggende i oplandene til nærmere angivne fjorde. For *drænede* eller *grøftede* udbringningsarealer beliggende på disse lavbundsjorder (benævnes fosforklasse 2) – samt for udbringningsarealer, der er *drænet* lerjord med et relativt højt fosfortal[[24]](#footnote-24) (benævnes fosforklasse 1 eller 3 afhængigt af fosfortal) – skal fosforoverskuddet som udgangspunkt holdes under bestemte niveauer. Dette indebærer blandt andet, at fosforoverskuddet – uanset fosfortal – maksimalt må være 2 kg P/ha/år inden for arealer omfattet af fosforklasse 2. Lavbundsarealer er dog ikke omfattet af kravet, hvis det er dokumenteret ved jordbundsanalyser, at jern-fosforforholdet (FeBD:PBD-molforholdet[[25]](#footnote-25)) er over 20. Jordbundsanalyserne vedrørende jern-fosforforholdet skal være udført af en uvildig instans.

Ingen af udbringningsarealerne ligger i områder, der er kategoriseret som fosforklasse 1, 2 eller 3.

Fosforoverskuddet vil tilføres jordpuljen og på sigt medvirke til, at jordens fosfortal vil stige. En sådan forøgelse af fosforindholdet i jordpuljen vil alt andet lige kunne medføre større risiko for tab af fosfor fra særligt sårbare arealer. Ikast-Brande Kommune vurderer dog i den forbindelse, at opfyldelsen af det generelle beskyttelsesniveau og efterlevelsen af de generelle regler i *Husdyrgødningsbekendtgørelsen* om udbringning af husdyrgødning, er tilstrækkelige til at mindske risikoen for tab af fosfor til overfladevand.

### **4.6.3. Gældende målsætninger**

**Faktaboks**

De miljømæssige aspekter omkring vandløb og søer bliver reguleret gennem Statens vandplanlægning. Statens Vandplaner blev vedtaget i oktober 2014, og Vandplanerne udgør bindende forudsætninger for kommuneplanlægningen og anden kommunal planlægning og administration.

Vandplanerne fastsætter konkrete miljømål for de enkelte vandløb og søer. Som hovedregel er miljømålet ”god tilstand”. For at opnå en god tilstand kræves det, at både den økologiske og den kemiske tilstand er god.

Målsætningen for vandløb er som hovedregel en god kemisk tilstand. I forhold til den økologiske målsætning skelner man mellem en høj og en god tilstand. Miljømålet for økologisk tilstand i vandløb fastsættes ud fra smådyrsfaunaen. Smådyrsfaunaen bedømmes ved hjælp af Dansk Vandløbs-Fauna-Indeks (DVFI). Tilstanden angives i faunaklasser på en skala fra 1 til 7, hvor 7 er den bedste og 1 er den dårligste tilstand. For de fleste vandløb er kravet om god økologisk tilstand sat til faunaklasse 5 eller 6, og kravet om høj økologisk tilstand sat til faunaklasse 7.

Målsætningen for søer er ligeledes som hovedregel en god kemisk tilstand. Tilsvarende vandløb er den økologiske målsætning opdelt i en høj og en god tilstand. Miljømålet for økologisk tilstand er sat ud fra klorofyl a-koncentrationen[[26]](#footnote-26) i søerne. Grænseværdierne for klorofylindholdet afhænger af søtyperne.

Husdyrbrugets udbringningsarealer afvander til Skjern Å, som løber ud i Ringkøbing Fjord.

Ingen af husdyrbrugets udbringningsarealer ligger i umiddelbar nærhed af åbne vandløb, som er særskilt målsatte jævnfør Statens Vandplaner.

Ingen af husdyrbrugets udbringningsarealer ligger i umiddelbar nærhed af søer, som er særskilt målsatte jævnfør Statens Vandplaner.

***Kommunens samlede vurdering i forhold til overfladevand***

Statens Vandplaner, der blev vedtaget i oktober 2014 på baggrund af *Miljømålsloven* for planperioden frem til 2015, giver ikke anledning til ændringer i administrationsgrundlaget for afgørelser efter husdyrlovgivningen. Det aktuelle projekt er således, som udgangspunkt, vurderet ud fra de generelle beskyttelsesniveauer i bilag 3 i *Husdyrgodkendelsesbekendtgørelsen.* Disse generelle beskyttelsesniveauer med hensyn til kvælstofudvaskning og fosforoverskud vil ifølge ansøgningen med tilhørende beregninger være overholdt.

I henhold til de arealudpegninger, der lægges til grund for beregningsmodellerne i IT-ansøgningssystemet på [www.husdyrgodkendelse.dk](http://www.husdyrgodkendelse.dk) , vil mere end 75 % af det udvaskede kvælstof fra de områder, som husdyrbrugets udbringningsarealer ligger i, angiveligt blive reduceret og fjernet fra det udvaskende vand, inden dette når ud til fjorden. I kraft af den relativt store afstand mellem udbringningsarealerne og fjorden må det betragtes som sandsynligt, at den væsentligste del af kvælstoffet reduceres på vandets vej til fjorden.

Alle udbringningsarealer udgøres af sandjorde og ligger i relativt fladt terræn uden væsentlig risiko for erosion og overfladeafstrømning til vandløb og grøfter.

Risikoen for overfladeafstrømning fra husdyrbrugets udbringningsarealer til vandløb (og søer) vil formentlig være minimal, idet arealerne udgøres af sandjorde og generelt ligger i fladt terræn, hvor de dyrkningsfrie bræmmer langs vandløb (og søer) typisk vil kunne tilbageholde eventuel overfladeafstrømning.

Ikast-Brande Kommune vurderer samlet set på baggrund af det oplyste om udbringningsarealernes beliggenhed, tildeling af husdyrgødning, gødningssammensætning, sædskifte m.v.:

* at der ikke vil være væsentlig risiko for erosion og overfladeafstrømning fra udbringningsarealerne til vandløb og grøfter (evt. henvisning til reglerne i *Lov om randzoner*)
* at husdyrbruget – ved overholdelse af de til enhver tid gældende, generelle miljøregler og af de øvrige opstillede vilkår for miljøgodkendelsen – drives således, at påvirkningen af overfladevand fra udbringningsarealerne vil ligge på et acceptabelt niveau
* at gennemførelse af projektet og den fremtidige drift af husdyrbruget ikke vil medføre forringelser af den nuværende miljøtilstand af overfladevand
* at husdyrbruget ikke i sig selv vil være en hindring for, at målsætningerne for de pågældende overfladevandes tilstande nås og opretholdes.

## 4.7. Natur

**Faktaboks**

I Kommuneplan 2013-2025 for Ikast-Brande Kommune, er der fastsat mål for naturen i kommunen. Planlægningen af det åbne land, er en afvejning mellem benyttelse og beskyttelse. Kommunen skal derfor fastsætte niveauet for naturbeskyttelsen. Den skal som minimum være i overensstemmelse med EU’s naturbeskyttelsesdirektiver, internationale naturbeskyttelseskonventioner og den nationale lovgivning.

I Kommuneplan 2013-2025 er der udpeget ”Naturområder”, som udgør den vigtigste natur i Ikast-Brande Kommune.

De vigtigste naturområder er § 3-områder, der er målsat i klasse 1 og 2, jævnfør kommunens naturmålsætningsværktøj, samt kommunens Natura 2000-områder.

De vigtigste naturområder er typisk naturområder, som rummer sjældne arter, sjældne naturtyper eller naturtyper, som udgør et vigtigt element som kildeområde for dyr og planter i kommunens netværk af spredningsveje for dyr og planter.

### **4.7.1. Beskyttede naturtyper**

Der findes ingen naturarealer på eller ved hønsegårdene.

***Kommunen vurderer***

Ikast-Brande Kommune vurderer samlet set på baggrund af det oplyste, at husdyrbruget ikke vil påvirke områdets naturarealer i væsentlig grad som følge af markdriften.

### **4.7.2. Natura 2000-områder**

**Faktaboks**

EU har udpeget naturområder, som er særligt værdifulde, set i et europæisk perspektiv. Områderne kaldes Natura 2000-områder og er en fælles betegnelse for habitat- og fuglebeskyttelsesområderne. Natura 2000-områderne er udpeget for at beskytte levesteder og rasteområder for fugle og for at beskytte naturtyper og plante- og dyrearter, der er truede, sårbare eller sjældne i EU.

Såfremt marker er helt eller delvist beliggende inden for habitatafgrænsningerne, skal visse ændringer i dyrknings- og/eller gødskningsintensiteten anmeldes til den kommune, hvori marken er beliggende.

Det nærmeste Natura 2000-område Mose ved Karstoft Å – (Natura 2000-område nr. 63) ligger mere end 5 km syd fra husdyrbrugets udbringningsarealer.

Hele husdyrbrugets areal ligger i oplandet til Ringkøbing Fjord, der delvist er udpeget som Natura 2000-område. Husdyrbruget har således ingen udbringningsarealer beliggende inden for Natura 2000-områder, men udbringningsarealerne afvander til Natura 2000-området i Ringkøbing Fjord.

***Kommunen vurderer***

Ikast-Brande Kommune vurderer på baggrund af det oplyste, og i forlængelse af vurderingen i afsnit 2.5. Ammoniakfordampning fra stald og gødningsopbevaringslager og afsnit 4.6. Overfladevand:

* at driften af husdyrbrugets arealer ikke i sig selv vil indebære en væsentlig negativ indvirkning på Natura 2000-områder
* at husdyrbruget ikke i sig selv vil være en hindring for, at målsætningerne for de pågældende Natura 2000-områders tilstande nås og opretholdes
* at udvidelsen af husdyrbrugets produktion overordnet betragtet ikke nødvendigvis medfører en øget husdyrproduktion og en øget miljøpåvirkning i regionen, idet strukturudviklingen går mod færre; men større bedrifter. Den kumulerede, regionale effekt af husdyrbrugets udvidelse og andre bedrifters udvidelser og deres øgede miljøpåvirkning vil formentlig samlet set – helt eller delvist – blive modvirket af en nedgang i husdyrproduktionen på andre bedrifter.

### **4.7.3. Plante- og dyrearter med særligt strenge beskyttelseskrav (Bilag IV-arter)**

**Faktaboks**

Af EF-habitatdirektivets[[27]](#footnote-27) bilag IV fremgår en række dyre- og plantearter, som er strengt beskyttede, uanset om de forekommer inden for et af de udpegede Natura 2000-områder/habitat-områder eller udenfor. På den baggrund må der eksempelvis ikke gives tilladelse til aktiviteter, der kan beskadige eller ødelægge de pågældende dyrearters yngle- og rasteområder.

Kun en del af de arter, der er anført i bilag IV, findes i regionen, men blandt andet Vandflagermus, Sydflagermus, Odder, Markfirben, Stor Vandsalamander, Spidssnudet Frø og Ulv vil formentlig i et vist omfang kunne træffes på eller ved husdyrbrugets arealer.

Der er med stor sandsynlighed spidssnudet frø inden for 1.000 meter fra anlægget, men det vurderes, at projektet ikke vil få negative konsekvenser for dens raste- og yngleområder – ej heller for de øvrige arter nævnt ovenfor. Der forventes således ikke konflikt mellem udvidelsen og beskyttelsesinteresserne.

***Kommunen vurderer***

Ikast-Brande Kommune vurderer på baggrund af det oplyste:

* at det areal, der omfattes af nybyggeri i forbindelse med projektets gennemførelse, er almindeligt omdriftsareal, og at inddragelsen til bebyggelse ikke vil påvirke bilag IV-arter væsentligt
* at der i forbindelse med projektets gennemførelse ikke vil ske øvrige ændringer i arealanvendelsen, som vil være væsentlige for bilag IV-arters trivsel
* at driften af husdyrbruget samlet set ikke vil medføre beskadigelse eller ødelæggelse af yngle- eller rasteområder i det naturlige udbredelsesområde for de dyrearter, der er optaget i EF-habitatdirektivets bilag IV, litra a), samt ikke vil medføre ødelæggelse af livsstadier af de plantearter, som er optaget i EF-habitatdirektivets bilag IV, litra b).

# 5. Anvendelse af bedste tilgængelige teknik – BAT i forhold til udbringning af husdyrgødning

**Faktaboks**

En landbrugsbedrift bør til stadighed søge at begrænse forureningen ved at indføre og gøre brug af den bedste tilgængelige teknik til at nedbringe eventuelle miljøpåvirkninger og gener. Teknologier til begrænsning af ammoniakfordampning og lugtpåvirkning m.v. samt til bedre udnyttelse af næringsstofferne i husdyrgødningen er i stadig udvikling.

Miljøstyrelsen har oprindeligt valgt ikke at fokusere på markteknik i de tidligere BAT-byggeblade, idet forbedrede metoder i dansk landbrug og generel lovgivning på området vurderes at medføre, at den bedste tilgængelige teknik generelt bliver anvendt. Dette afspejler sig også i Miljøstyrelsens senest udarbejdede Teknologiblade på området.

## 5.1. BAT i forhold til udbringning af husdyrgødning

Ikke relevant da der ikke sker nogen udbringning.

# 6. Landskabelige og kulturhistoriske værdier

Husdyrbrugets beliggenhed skal vurderes i forhold til forskellige landskabsmæssige og kulturhistoriske udpegninger og beskyttelseshensyn i kommuneplanen ([www.kommuneplan.ikast-brande.dk](http://www.kommuneplan.ikast-brande.dk)), fredninger og generel lovgivning. Det vil sige i forhold til: relevante bygge- og beskyttelseslinjer, fredede fortidsminder, beskyttede sten- og jorddiger, fredede områder samt landskabelige og kulturhistoriske værdier.

## 6.1. Landskabelige værdier

**Faktaboks**

Værdifulde landskaber

Landskaberne i Ikast-Brande Kommune er meget varierende med forskellige landskabelige værdier. Fra det kuperede dal-landskab øst for den jyske højderyg til det flade slettelandskab med heder og plantager vest for højderyggen. De værdifulde landskaber i kommunen er udpeget i kommuneplanen ud fra forskellige grundlag, hvorfor tiltagene for at beskytte dem ikke er ens.

I Kommuneplan 2013 – 2025 for Ikast-Brande Kommune er der udpeget værdifulde landskaber, hvor der er tale om både ”bevaringsværdige landskaber” og ”større sammenhængende landskaber”, som i nogle områder er sammenfaldende.

I kommuneplanen er der foretaget en afvejning af landskabsinteresserne i hele kommunen. Det betyder, at det er de vigtigste landskabelige værdier i kommunen, der skal bevares og beskyttes. Det vil sige de landskaber, der i kraft af dramatik, mangfoldighed eller monotoni besidder en særlig fortælleværdi, æstetisk værdi og/eller rekreativ værdi.

De ”bevaringsværdige landskaber” er landskaber, som rummer en stor fortælleværdi – eksempelvis: ådalene i de store åsystemer med deres søer og dalstrøg, bakkeøerne på smeltevandssletterne samt hederne og plantagerne. I de værdifulde landskaber kan man ofte aflæse, hvordan landskabet et skabt, for eksempel er Søhøjlandet mod øst stærkt præget af den seneste istid, isens bevægelser og isens afsmeltning.

De ”større sammenhængende landskaber” er landskaber, som generelt er almindelige, sammenhængende landskabsområder i det åbne land og er præget af landbrug, skovbrug, mindre landsbyer, bebyggelser og småveje m.m., spredt i landskabet. Større sammenhængende landskaber er landskabet, som er uforstyrrede, hvilket betyder, at landskabet som udgangspunkt ikke er visuelt og støjmæssigt påvirket af større tekniske anlæg som eksempelvis større el-ledningsnet, veje, større produktionsanlæg, vindmøller, master, og større by- og sommerhusområder.

Geologiske værdier

I Kommuneplan 2013 – 2025 for Ikast-Brande Kommune er der udpeget ”*geologiske bevaringsværdier*”.

Geologiske værdier omfatter lag i jorden – også kaldet profiler – eller sammenhængende landskabsformer. De har betydning for forskning, undervisning og fortællingen om landskabets tilblivelse. Det er derfor vigtigt, at der er adgang til de geologiske værdier, og at de ikke bliver sløret af beplantning, byggeri og andre former for anlæg.

De fleste geologiske værdier indeholder betydelige fortællinger om en egns natur og kultur. Ikast-Brande Kommune rummer fortællingen om, hvordan isen formede det jyske landskab. Fra det kuperede morænelandskab i øst omkring Nørre Snede til den flade og let skrånende smeltevandslette med spredte bakkeøer og brede ådale, der strækker sig mod nord og vest.

Det ønskede byggeri ligger uden for div. landskabelige udpegninger.

***Kommunen vurderer***

Ikast-Brande Kommune vurderer på baggrund af det oplyste:

* at gennemførelse af projektet – og driften af husdyrbruget i øvrigt – ikke vil forringe landskabets karakter og fortælleværdi i de udpegede landskabsområder og landskabet i øvrigt.

## 6.2. Kulturhistoriske værdier

**Faktaboks**

Landskabet i Ikast-Brande Kommune er præget af menneskets virke igennem årtusinder. Overalt finder vi historiske spor, der fortæller om samfundsudviklingen og om, hvordan mennesket har påvirket omgivelserne. Mange af de historiske spor er kulturhistoriske værdier, der har så stor værdi for formidlingen af og betydningen for vores kulturforståelse, at de er værd at bevare og derfor fortjener en særlig beskyttelse.

Ikast-Brande Kommune er ikke præget af værdifuld bygningskultur, her findes ingen købstæder, slotte eller herregårde. Her er det jorden og infrastrukturen, der har skabt vores værdifulde kulturhistoriske spor. Det er historien om, hvordan mennesket opdyrkede heden og udnyttede jordens ressourcer til overlevelse, og historien om hvordan jernbanen og Hærvejen har skåret sig gennem landskabet og dannet grundlaget for byerne.

I Kommuneplan 2013-2025 for Ikast-Brande Kommune er der udpeget kulturhistoriske værdier, hvor der er tale om både *”værdifulde kulturmiljøer”* og *”kulturhistoriske bevaringsværdier”.* Der er foretaget en afvejning af de kulturhistoriske interesser i hele kommunen. Det betyder, at det er de vigtigste kulturhistoriske værdier i kommunen, der skal bevares og beskyttes.

De *”værdifulde kulturmiljøer”* er typisk større eller mindre områder, der eksempelvis afspejler: en bestemt tidsepoke eller en landsbytype, et område med en koncentration af fortidsminder som gravhøje og arkæologiske fund eller kirker med kirkegårde og deres omgivelser.

De *”kulturhistoriske bevaringsværdier”* er typisk enkeltelementer, som mindesten og enkeltgravhøje, fredede og bevaringsværdige bygninger og anlæg eller stendiger, alléer og levende hegn.

Udpegningen af kulturhistoriske værdier betyder ikke, at der ikke kan ske udvikling inden for eller umiddelbart uden for de udpegede områder. Det skal dog sikres, at udviklingen sker med viden om og under hensyntagen til de kulturhistoriske værdier, så det undgås, at de kulturhistoriske elementer og spor går tabt eller bliver forringet.

Jævnfør Kommuneplan 2013 – 2025 for Ikast-Brande Kommune skal det undgås, at nyt byggeri, anlæg eller ændringer i landskabet udformes eller placeres på en måde, der forringer oplevelsen eller kvaliteten af de udpegede kulturhistoriske værdier.

Der er jævnfør Kommuneplan 2013 – 2025 for Ikast-Brande Kommune ikke udpeget ”*kulturhistoriske værdier*” på husdyrbrugets arealer.

Der er ikke registreret fortidsminder og/eller diger på det areal, som ønskes bebygget i forbindelse med projektets gennemførelse, og det pågældende areal ligger mere end 100 meter fra registrerede fortidsminder.

***Kommunen vurderer***

Ikast-Brande Kommune vurderer, på baggrund af det oplyste:

* at projektets gennemførelse på husdyrbruget ikke vil være i strid med hensynet til de kulturhistoriske interesser i området
* at husdyrbrugets drift – ved overholdelse af de til enhver tid gældende regler – vil ske under hensyntagen til bevarelsen af de kulturhistoriske værdier i landskabet.

# 7. Bilagsfortegnelse


Kortbilag A – Situationsplan

Kortbilag B – Arealudpegninger i henhold til *Husdyrgodkendelsesbekendtgørelsen*

Kortbilag C – Arealer registreret som beskyttet efter *Naturbeskyttelseslovens* § 3

Kortbilag D – Transportveje for husdyrgødning

Kortbilag E – Afløbsplan (kan erstattes af beredskabsplan)









Afløbsplan:



1. DE = dyreenhed. 1 DE svarer ca. til 100 kg kvælstof fra gødningsopbevaringslageret. [↑](#footnote-ref-1)
2. *Lovbekendtgørelse nr. 442 af 13. maj 2016 af lov om miljøgodkendelse m.v. af husdyrbrug* (med senere ændringer). [↑](#footnote-ref-2)
3. *Bekendtgørelse nr. 44 af 11. januar 2016 om tilladelse og godkendelse m.v. af husdyrbrug*. [↑](#footnote-ref-3)
4. *Lovbekendtgørelse nr. 1531 af 8. december 2015 af lov om miljømål m.v. for vandforekomster og internationale naturbeskyttelsesområder* (med senere ændringer). [↑](#footnote-ref-4)
5. *Bekendtgørelse nr. 1318 af 10. november 2015 om erhvervsmæssigt dyrehold, husdyrgødning, ensilage m.v.* [↑](#footnote-ref-5)
6. dB(A) = Decibel(A)-skalaen som internationalt bruges i forbindelse med måling af svag lyd. [↑](#footnote-ref-6)
7. BAT= Best Available Technique (bedste tilgængelige teknik), som skal anvendes jævnfør EU's IE-direktiv . [↑](#footnote-ref-7)
8. IE-direktivet (Industrial Emissions Directive) erstatter IPPC-direktivet – IE-direktivet samler syv eksisterende direktiver om industriemissioner i ét direktiv. [↑](#footnote-ref-8)
9. Natura 2000-områder: Internationale naturbeskyttelsesområder udpeget på baggrund af EU's habitat- og fuglebeskyttelsesdirektiver. [↑](#footnote-ref-9)
10. *Rådets direktiv 85/337/EØF om vurdering af visse offentlige og private projekters indvirkning på miljøet med senere ændringer* (VVM: Vurdering af Virkninger på Miljøet). [↑](#footnote-ref-10)
11. IE-direktivet (Industrial Emissions Directive) samler syv eksisterende direktiver om industriemissioner i ét direktiv. [↑](#footnote-ref-11)
12. Ved en samlet bebyggelse forstås, at der inden for en afstand af 200 meter fra beboelsesbygningen ligger mere end 6 andre beboelsesbygninger på hver sin samlede faste ejendom. Beboelsesbygninger på ejendomme med landbrugspligt efter Landbrugslovens regler samt beboelsesbygninger, der ejes af driftsherren, medregnes ikke. [↑](#footnote-ref-12)
13. Beholdere til opbevaring af flydende husdyrgødning må i henhold til § 8, stk. 2 i *Husdyrgodkendelsesloven* ikke etableres inden for en afstand af 100 meter til åbne vandløb og til søer med et areal, der er større end 100 m2. [↑](#footnote-ref-13)
14. J*ævnfør Bekendtgørelse nr. 1322 af 14. december 2012 om kontrol af beholdere til opbevaring af flydende husdyrgødning og ensilagesaft* skal åbne og lukkede beholdere til opbevaring af flydende husdyrgødning eller ensilagesaft, på mere end 100 m3, kontrolleres mindst hver 10 år af en autoriseret kontrollør. Beholdere beliggende inden for 100 meter fra åbne vandløb eller søer over 100 m² skal kontrolleres mindst hvert 5. år. [↑](#footnote-ref-14)
15. Antallet af dyreenheder er beregnet i henhold til *Husdyrgødningsbekendtgørelsen*. [↑](#footnote-ref-15)
16. *Lovbekendtgørelse nr. 1217 af 28. september 2016 af lov om naturbeskyttelse*. [↑](#footnote-ref-16)
17. Beboelsesbygninger på ejendomme med landbrugspligt efter Landbrugslovens regler samt beboelsesbygninger, der ejes af driftsherren, indgår ikke. [↑](#footnote-ref-17)
18. OUE = Lugt-enheder (Odour Units) bestemt efter den europæiske standard for lugtanalyse, hvor 1 OUE er grænsen for, hvornår den pågældende lugt kan erkendes. [↑](#footnote-ref-18)
19. Ikast-Brande Kommunes *Regulativ for erhvervsaffald* kan findes på:

    <http://www.affaldoggenbrug.ikast-brande.dk/media/2683951/regulativ_for_erhvervsaffald_2012.pdf> [↑](#footnote-ref-19)
20. Rammerne for BREF-dokumentet, der vedrører intensiv fjerkræ- og svineproduktion, er baseret på punkt 6.6 i Bilag 1 i IPPC-direktiv 96/61/EF om *Anlæg til intensiv fjerkræ- eller svineproduktion med mere end a) 40.000 pladser for fjerkræ, b) 2.000 pladser for slagtesvin (over 30 kg) eller c) 750 pladser for søer.* [↑](#footnote-ref-20)
21. Teknologibladene er en samling af blade, som Miljøstyrelsen har udarbejdet med vejledende beskrivelser af tekniske løsninger, som kan begrænse forurening fra husdyrproduktion. Teknologibladene er dels opdateringer af gamle ”BAT-byggeblade” og dels helt nye. [↑](#footnote-ref-21)
22. Helpdesk svar: BAT for økologisk fjerkræproduktion (22-12-2016) http://mst.dk/virksomhed-myndighed/landbrug/miljoegodkendelse-af-husdyrbrug/vejledning/husdyrhelpdesken/showanswer?id=0148644f-983f-4d3e-bd06-d4bebbca3c66 [↑](#footnote-ref-22)
23. *Bekendtgørelse nr. 926 af27. juni 2016 om udpegning og administration af internationale naturbeskyttelsesområder samt beskyttelse af visse arter*. [↑](#footnote-ref-23)
24. Fosfortallet (Pt) fremkommer ved en bestemt analysemetode, som giver et udtryk for dyrkningsjordens indhold af fosfor, som umiddelbart kan optages af plantevæksten. Én enhed i fosfortal svarer til 1 mg fosfor pr. 100 g jord og til ca. 25 kg fosfor pr. ha. [↑](#footnote-ref-24)
25. FeBD:PBD- molforholdet: Forholdet mellem den del af jordens indhold af jern (Fe) og fosfor (P), der med en bestemt analysemetode kan ekstraheres fra jorden med stoffet bicarbonat-dithionit (BD). [↑](#footnote-ref-25)
26. Klorofyl a er det mængdemæssigt vigtigste pigment i de mikroskopiske planter (planteplankton), der svæver i søvandet. [↑](#footnote-ref-26)
27. EF-habitatdirektivet fra 1992 (*Rådets direktiv 92/43/EØF om bevaring af naturtyper samt vilde dyr og planter (*med senere ændringer). [↑](#footnote-ref-27)